text:
domenica 4 novembre 2007
PRE BELINE: PILLOLE DI SAGGEZZA_6
e le qualità ai test sulla intelligenza. La salute è in gran parte in
mano ad un caso innocente ed irresponsabile. Se però ti affidi ai
principi, quelli sani, quelli di una volta, forse riesci a sopportare.
Chissà?
Ce sens àjal fâ batais acanidis e teorichis su la genetiche, su
la clonazion, sui preservatîfs, su l’omosessualitât, se si siere un
voli su la vuere, il marcjât des armis, l’incuinament, la produzion
disordenade e incontrolade? Si puedial difendi la vite te panze de mari e lasâle cence difesis cuant che e à vude la disgrazie di saltâ fû?
(Pre Toni Beline)
La chiesa spesso ha indotto i suoi fedeli a non “valorizzare” ciò che è umano. Soprattutto ha esagerato nel esaltare tutto ciò che impediva una sana crescita della sessualità. E’ significativo che la maggior parte dei santi e delle sante siano stati scelti fra quanti avevano fatto voto di castità.
Il misteri de incjarnazion nus dîs che Crist si è fat om e al à cjapât su di sé perfezionantlu, dut ce ch’al è di uman. Poben la glesie catoliche, soredut de ete de clericalizazion in ca (dibot di simpri) e presente come modei al popul cristian, parcè che tâi a son i sants, chei che in te lôr vite si son incjarnâts di mancul o adiriture disincjarnâts. No che no vedin lavorât a pro de umanitât o che si
sedin ducj straneâts in tune solitudine mistiche, ma la lôr vite e je stade il contrari de incjarnazion, pal fat che àn rinunciât a un doprâ e gjoldi coret e sant e salutâr de cjarnalitât e sessualitât.
(Pre Toni Beline)
2 commenti:
- Jaio ha detto...
-
No doprarai il Beline par disi la mê ma o sai che l'omp, a pene ch'al tache a movisi al cîr di saltâ fûr e a pene ch'al é di fûr al spint dute le vite par cirî di tornâ dentri:-)
- 7 novembre 2007 15:19
- fabio da genova ha detto...
-
no comment
- 8 novembre 2007 11:03


c: text/html

text:
Lis
autoritâts ongjaresis, par mieç dal Collegium Fenno-Ugricum e dal
Istitût pes politichis linguistichis, a finanziaran un program par
formâ i insegnants e par svilupâ imprescj educatîfs intes lenghis
de famee ugrofiniche feveladis inte federazion russe. La iniziative,
in program tra 2014 e 2017, e puarte indenant il percors inviât cul
progjet pe preparazion di dizionaris specialistics par dîs materiis
scolastichis. Tra lis lenghis interessadis di cheste azion o cjatìn
l’udmurt, il komi e il mari.
Font:
Finugor,
17/11/14

robotstxt: allowed

filter: keep


text:
Vuê e je la ultime partide.
Fieste, sbandieradôrs, aparechios, rigôrs, e vincj mil di lôr che a varessin di fâ fieste...
Se jo o fos un di chei dal Atalante o pensarès ben dôs voltis prin di provâ a tirâ in puarte... insome, no varàn migo di ruvinânus la fieste?!
Che po, jo za o ai une vore di pôre dal finâl di campionât, cun nô che o scugnarìn lâ a vinci a Milan e cun chei dal Inter che a varàn voie di sierâ cence fâ une brute figure... insome, intant viodìn di vinci vuê, e in ogni câs, l'Udinese di Guidolin e je un capolavôr!
Par il rest, cumò o cjapi e o scrîf ancje a chei dal Udin, che porcocan, dopo agns a fâi strisson un plui biel di chel altri, una maiute, prin o dopo, podaressin regalâmale ancje a mi!


text:
31 mag 2012
Elena a é une dai gnûfs emigrants ator pe Europe. Nuie di viodi cui puars biâts che si use ( No ai mai capît parcé) compatî in Friûl cuant che invezit si varès di amirâ pal lôr coragjo e congratulâ par seisi no dome adatâts ma che si son fats un puest tal soreli e dutcâs e si son fats le lôr strade cence spietâ che cualchidun a i dedi un sburton. Di sigûr, a si puedarès invidiâ ma le invidie al é un sentiment primitîf che in Friûl a no si cognos:-)
Duncje, Elena a fevele il francês come un talian, cula erre mediteranee ven a stâi rumene ma chest no le à impedide par nuie di rivâ a fàsi l'aparament, le machine, lis vacancis e il caprici dal dí che al sarès chel di fâsi fâ un manichin cul so ritrat par decorâ le cjase. Ce vê di miôr par viestî cui soi viestîts? Cuant che a sarà vecjie a i fasarà di sigûr un biel ricuart. Achi si viôt le sô musute in zès in cors di lavôr.
Nessun commento:
Iscriviti a: Commenti sul post (Atom)


text:
I students
dal Gales a àn ducj di vê almancul un tierç dal lôr curriculum
scolastic insegnât par galês. A domandâlu e je la Cymdeithas yr
Iaith Gymraeg (Societât pe Lenghe Galese) che e propon une riforme
dal sisteme scolastic cu la eliminazion dal studi dal galês come
seconde lenghe. Cul sisteme atuâl di fat al è dificil rivâ a fâ
dai progrès significatîfs, a spieghin, e cussì un tierç dai
students une volte rivât a 16 agns nol rive a otignî nissune
certificazion linguistiche par galês e nol è nancje stiçât a
doprâ cheste lenghe fûr de scuele. La Cymdeithas e domande duncje
l’ûs veicolâr dal galês par un tierç dal curriculum, un percors
di formazion gnûf pai insegnants che ur permeti di jessi ducj in
stât di insegnâ par galês e di slargjâ a dut il Gales il model
cumò in vore intal Gwynedd pal insegnament de lenghe a chei fruts
che ancjemò no le cognossin.
Font:
Cymdeithas, 01/07/13


text:
Dicembar 2015
DICEMBAR - PRIME PAGJINE. EDITORIÂL - Il terorisim nol fermarà la lote par la autonomie / Il Retôr si smentee de cuistion furlane cun le ministre, e sì che al veve dome di fâ il postin… / Pe Patrie 9.000 amîs sul Muselibri / BUINIS FIESTIS / PAGJINE 2 – Bataiis di Cjargne: i comitâts che (a voltis) a vincin / Lis gnovis elezions di chei dal Parlament Furlan / PAGJINE 3 - Il belanç dal 2015 e lis prospetivis pal futûr in cjamp economic / Il Nadâl di îr tes peraulis di Gjeme, par rifleti su chel di cumò / PAGJINE 4 - Biadelore la Regjon e jude il furlan. Lu fâs cun… Jude, il servizi di traduzion automatiche / Memoriis di Vuere: la storie platade dai furlans copâts in vuere e lis storiis che al è plui comut no contâ / Racuelte di firmis par sburtâ il plurilinguisim in regjon, fonde de nestre specialitât / PAGJINE 5 - Stâts gjenerâi pe autonomie: par salvâle e par infuartîle / Tancj i problemis de coralitât di vuê, ma il gnûf progjet discografic dal Côr Polifonic di Rude, votât al vivi contemporani, al da sperance / 5 cd “simpri bogns” di musice corâl furlane / PAGJINE 6 - Lezions di autonomie, il belanç dai incuintris. Par fâi cuintri a un centralisim aromai a brene vierte / Une filiere locâl pal pan: “Pan e farine dal Friûl di Mieç” / Fontanini: “L’Ent, fin cuant che al sarà operatîf, al larà indevant a fâ la sô part”. Intal 2015 pal furlan 70 mil euros de Provincie / PAGJINE 7 - SLOVENIE. La Slovenie e à fat cuintri ae crisi cence intervents de «troika». Cun sacrificis, ma i risultâts si tachin a viodi / FRIÛL EUROPE. Barcelone 9/11, Parîs 13/11, Europe 2015. E pal 2016? / Lenghis»: il program par insegnâ furlan, e no dome / PAGJINE 8 - “Ljuba Toast Cricket Club” e lis storiis de band furlane simpri in vacance a Dresde / Suns Europe 2015: cu la musiche ancje cine e leterature / SIMPRI BOGNS. Celso Macor, I fûcs di Belen, Cormons, 1996 / ZODIAC FURLAN. Sagjitari / PAGJINE 9 - CAMPAGNE ABONAMENTS PAL 2016 / PAGJINE 10 - IL GRANT LUNARI DAL FRIÛL. Dicembar / IL FERÂL. Tignî dûr / Ancje pal an 2016 il Lunari di pre Toni: ideis e solidarietât in cubie / PAGJINE 11 - Lenghe furlane buine di pandi i concets plui alts de cognossince sientifiche. Il congrès anuâl de SSTeF lu à dimostrât / San Simon e Zâl par furlan: tante cualitât e partecipazion pai concors di leterature furlane, e tantis novitâts a son par rivâ. Une “Vierte di Invier” pe leterature furlane / La letare / Pes vitimis dal taramot in Nepal / PAGJINE 12 - A TU PAR TU. Ce che a disaressin dal Friûl di vuê, chei che a àn fat la sô storie. Un lamp (Belen) //
*** I articui a son disponibii fracant sul titul. Buine leture.


text:
Ream Unît: i risultâts eletorâi cuntun voli ai partîts nazionâi
Il mês stât a son stadis lis elezions pes assembleis legjislativis di Scozie, Gales e Irlande dal Nord, e par diviers comuns inglês.
In Scozie i eletôrs a àn premiât il Scottish National Party (SNP). I indipendentiscj a àn cjapât il 46,5% dai consens, in cressite dal 1,1% rispiet aes elezions stadis, ma par vie dal sisteme eletorâl si cjatin cun 63 deputâts, 6 in mancul de volte stade e doi sot dal vê la maiorance assolude in Parlament. Il partît di Nicola Sturgeon al guviernarà pal tierç mandât di file: al reste di capî se cuntun guvier di minorance o cuntune aleance cui Verts, che a àn cressût il numar di deputâts di 2 a 6. Sconfite penze pai Laburiscj che a pierdin 13 elets: cun dome 24 parlamentârs a son superâts dai Conservadôrs che a otegnin 31 deputâts, 16 in plui de volte stade. I Liberâi Democratics a mantegnin i lôr 5 elets.
In Gales invezit i Laburiscj a rivin a tignî bot e, si ben che a pierdin il 7,6% dai vôts, a rivin a elei 29 deputâts, un in mancul des elezions passadis e doi sot de maiorance assolude. Sucès impuartant dai nazionalitaris galês dal Plaid Cymru che cun 12 elets (un in plui de volte stade) e vôts in cressite dal 1,3% a deventin il secont grup de Assemblee, passant i Conservadôrs che a van jù di 14 a 11. La sorprese e rive però dai populiscj antieuropeans dal UKIP che cul 12,5% dai vôts a jentrin pe prime volte te Assemblee Nazionâl dal Gales cun 7 deputâts. Ai Liberâi Democratics i cuatri elets che a vevin za.
Par chel che al rivuarde la Irlande dal Nord, il Democratic Unionist Party (DUP) al piert un tic (-0,8%), ma cul 29,2% di vôts e 38 elets si confermin tant che prime fuarce. Conferme ancje pal Sinn Féin che cul 24% di consens e 28 deputâts al rapresente il secont partît e il prin tra l’eletorât nazionalist irlandês pur pierdint un elet. In flession ancje il secont partît nazionalist, Social Democratic and Labour Party (SDLP), jù di 14 a 12 deputâts. I rive devant l’Ulster Unionist Party (UUP): 16 elets. 8 deputâts pal Alliance Party che si conferme cuinte fuarce politiche de Assemblee nordirlandese. I Verts a son passâts di 1 a 2 elets, dopleant i vôts. Un gnûf sogjet politic de çampe radicâl irlandese, People before Profit Alliance, al jentre pe prime volte inte Assemblee nordirlandese cun 2 deputâts. A completâ il cuadri un elet pal Traditional Unionist Voice e un deputât indipendent.(Internazionalitari/LPdF) ❚


text:
Samba furlan. Cuant che si cognossisi, l’integrazion e ven facile
Nô de La Patrie dal Friûl lu cognossìn ben e di tant timp Daniel Samba, il “furlan piturât di neri”, come che lu clamin e si fâs clamâ lui par prin. Rivât dal Camerun di 14 agns in Italie domandant asîl politic, cumò autist de Saf e cun famee in Friûl, lu cognossìn – si diseve – par vie che al à fat tantis robis in lenghe furlane. Trasmissions a Radio Onde Furlane, ancje di condutôr, atôr tai cines di chei di Felici ma furlans, protagonist di spot de ARLeF sul ûs dal furlan.
Sì, parcè che Daniel il furlans lu sa ben: al à tacât a imparâlu a Cividât cuant che al faseve cors ae Cfp, cumò Civiform. I someave al todesc che al veve bielzà imparât e cussì al à tacât a fevelâlu. Si sa: fevelâ dôs lenghis al invie ae tierce, par passâ ae cuarte, e vie indevant. Chel che si dismentein tancj gjenitôrs furlans che no lu insegnis ai lôr fruts, magari cussì no.
Notorietât “social”. Cumò però no lu cognòs dome un grup ristret di personis che lu à seguît tai siei lavôrs par furlan: al è sucedût che al è stât publicât on line un video li che Daniel al fevele cui coleghis e al cite dute une serie di proverbis classics par furlan, dimostrant no dome paronance de lenghe, ma ancje de culture furlane (intant che cualchi coleghe furlan al lave indevant a fevelâ par talian, invezit). Il video al à vût un sucesson: une sdrume lis visualizazions, cuntune vore di coments positîfs, ancje di int che par solit le à cuintri dai imigrâts.
Nus pâr che e sedi la dimostrazion che cuant che si cjatisi devant di une persone, ancje se “piturade di neri”, e no di articui di gjornâi o speculazions di cualchi politic, la integrazion e il dialic a vegnin naturâi.
Ducj scaturîts e amirâts i gnûfs fan di Daniel, duncje, ma il vês pas indevant al sarà cuant che une robe cussì no fasarà plui notizie. Al di là des pituris. ❚
✒ Redazion


text:
La gnove stagjon de Corsiche. I nazionaliscj pe prime volte al guvier de isule
In gracie dai risultâts des elezions regjonâls che si son tignudis ai 6 e ai 13 di Dicembar, pe prime volte i nazionaliscj a son rivâts al guvier de Assemblee de Corsiche. Cun di fat, cul 35,34% dai vôts cjapâts tal secont turni eletorâl, la coalizion Pè a Corsica e à otignût 24 dai 51 conseîrs che a formin la Assemblee: 17 espression di Femu a Corsica (che tal prin turni e veve vût il 17,62%) e 7 di Corsica Libera (7,73% tal prin turni). Ancje se cun doi conseîrs in mancul de maiorance assolude, i elets di Pè a Corsica a àn rivât a elei l’indipendentist Jean-Guy Talamoni ae presidence de Assemblee e il nazionalist moderât Gilles Simeoni ae presidence dal esecutîf de Coletivitât Teritoriâl Corse.
CHEST SUCÈS STORIC al è il risultât di fatôrs diviers: il slontanâsi dai citadins dai partîts politics “tradizionâi”; la reazion ai no des istituzions francesis pes domandis che a rivin de Corsiche; il fruçonament dai partîts politics “francês” (tal prin turni si vevin 5 listis di çampe e 4 di diestre) alimentât ancje dal “clanisim” o sei dal sisteme di grups locâi di podê; il svicinâsi progressîf des diviersis animis dal nazionalisim cors. Se il prin di chescj elements si lu cjate un pôc pardut ator pe Europe, il secont al è leât aes boçaduris o ai ritarts dai orghins di podê statâl tai confronts di posizions che, su la isule, a àn la poie de plui part des fuarcis politichis, come la couficialitât de lenghe corse (fate buine de Assemblee de Corsiche tal 2013 ma blocade di Parîs), il statût dai residents, il plan plurienâl di svilup de Corsiche, la autonomie fiscâl o la amnistie pai presonîrs politics.
LA INCRESSITE PROGRESSIVE DAL NAZIONALISIM intai ultins agns e je leade ancje ae capacitât di superâ lis divisions internis cun acuardis di program o di obietîf. Un risultât facilitât ancje de decision dal Front di Liberazion Nazionâl Cors di meti fin, vie pal 2014, ae lote armade che par cuasi 40 agns e à segnât la isule. Chel istès si trate di un ecuilibri delicât, dal moment che dongje di une fuarte pluralitât interne – Femu a Corsica e je formade di PNC, Inseme e Chjama Naziunale, intant che Corsica Libera e ten adun Corsica Nazione Indipendente, ANC-PSI e Strada Diritta – la aree nazionaliste e cjape dentri ancje altris sogjets politics plui piçui, ma vivarôs tant che Rinnovu e A Manca.
SI À PO DI RICUARDÂ CHE CHESTE E SARÀ UNE LEGJISLATURE CURTE. Cul prin di Zenâr dal 2018, di fat, si varà une uniche Coletivitât de Corsiche al puest de atuâl Coletivitât Teritoriâl formade di doi Dipartiments. Chest al vûl dî che si tornarà a votâ ca di doi agns. Dongje di vê mancul timp par dimostrâ ce che al è bon di fâ, il gnûf esecutîf nazionalist si cjate za sot dal fûc trasversâl de politiche e de stampe francese. Cheste ultime, par esempli, e acuse i nazionaliscj di vê alimentât il razisim dopo che un lûc di preiere islamic al è stât fiscât sot Nadâl a Ajacciu. I politics di Parîs invezit a àn tacât in maniere feroce Jean-Guy Talamoni par vê “olsât” fâ il so discors di insediament dut e dome par cors. ❚
✒ Carli Pup


text:
Svolte Pop par Priska, ma dome cuntun toc par furlan: il gnûf disc
A son passâts 5 agns dal sô ultin lavôr “Eppure ti vedo ancora” che la cjantautore Priska e ven fûr cuntun gnûf disc: “Souvenir de Printemps” (etichete indipendente “La Chouette”), presentât ai 28 di Avost a Vençon. Vot tocs par francês, talian e furlan, cun jê ae vôs, ghitare classiche, acustiche e eletriche, bas, tastieris e omnichord; Luca Brunetti ae ghitare eletriche, bas, tastieris e programazion e Louis Armato ospit cu la sô ghitare acustiche tal toc Ailleurs. La artiste di Pluver, che e je ancje professore di ghitare tes scuelis mediis a orientament musicâl de provincie di Udin, e je nassude in France e feveli lis trê lenghis.
–––
Priska, ti cjatìn daspò di 5 agns. Ce âstu fat in dut chest timp?
O soi simpri lade indenant a sunâ. O soi stade invidade a esibîmi ancje in Slovenie, Svuizare e France. E o ai simpri regjistrât, scrit… scrit e regjistrât in chescj agns. Il risultât al è “Souvenir de Printemps” (ricuart de Vierte), che o ai scrit i tescj e lis musichis.
–––
Ce rapresential pe tô cariere di artiste chest gnûf lavôr?
Rispiet a chei altris cd, i gnûfs tocs a son plui “pop”, e cun plui rangjaments. Al è un lavôr che o ai curât tai detais, cu la colaborazion di Luca Brunetti, che al è ancje curadôr de grafiche dal disc.
–––
Di ce contino i tocs?
I tescj a fevelin di sensazions, par esempli Hajra al è un ritornel che mi soi insumiade une gnot. Cirint su Internet o soi capitade sul non di Hajra Catic, femine bosgnache che e à pierdût l’om e il fi in timp de vuere de ex Jugoslavie. Mi soi ispirade ae sô storie dramatiche par scrivi une cjançon di amôr li che il so om i fevele. O pûr in Fatina, che e je une ninenane par adults, o Le nouvel an li che une femine e fevele a une frutine e i augure di jessi sburtade dal vint di Nordest e niçade des ondis celestis. I tescj a son dispès onirics, parcè che si sposin benon cu la mê musiche.
–––
Cemût mai la sielte des trê lenghis?
Jo o soi nassude in France e fin a 6 agns o ai cjacarât dome par francês. Po cui miei o sin tornâts in Friûl e alore a son rivâts il furlan e dopo il talian. O dopri lis trê lenghis pes mês produzions, e la sielte di une o di chê altre e ven dade de musiche: al è il sun che mi puarte di une bande o di chê altre, che mi ispire. Il francês al è chel che o dopri di plui, parcè che la sô dolcece si adate ben ae musiche che o fâs.
–––
Al è dome un toc par furlan. Cemût isal nassût?
Mi impensi che o vevi cjatade la musiche, e la sielte di scrivilu par furlan e je stade imediade. No ai vût dubis che il toc Lontan, che al cjacare dai timps cuant che al è facil fâ promessis che però no laran lontan, un toc malinconic, nostalgjic, al fos par furlan. Dificil spiegâ il parcè, ma o sint sunâ e o capìs la lenghe plui adate.
–––
Dulà podìno scoltâti?
Ai 16 di Otubar o sunarai i tocs dal gnûf cd a La Girada di Udin. Par tignîus inzornâts al è ancje il gno sît www.priskamusic.com. ❚
DISCOGRAFIE
Diplomade in ghitare classiche al Conservatori di Udin, tal 2004 Priska Benelli e tache une colaborazion cul cjantautôr Lino Straulino. Al nas cussì il prin disc “La fureur de Papavoine” (etichete Nota, 2006). Tal 2010 al ven fûr “Eppure ti vedo ancora” (Nota), publicazion di 12 cjançons, li che Priska e je autore des musichis e di part dai tescj (chei altris a son di Lino Straulino e Alessandro Hellmann). Il 2015 al è l’an di “Souvenir de Printemps” (etichete indipendente “La Chouette”): 8 tocs par francês, talian e furlan. ❚
Natascia Gragano


text:
corot par Marino Plazzotta1 coments Publicât da il crot il giovedì, maggio 21, 2009
Stamatine al è muart Marino Plazzotta.
Mi plasarès savê cjatâ cualchi peraule di Pre Toni par dâi confuart a la femine e ai fiis ma o rivi dome a tasê.
Mandi Marino.
Finiraial Mai?1 coments Publicât da il crot il lunedì, maggio 11, 2009
Mai al è simpri un periodi un pôc incasinât par me, no viôt la ore che al finedi!
Intant che o pensavi chest mi soi visât che Mai e je une di chês peraulis che e pues vê plui significâts diferents.
E alore par chest mês o mandi indenant il blog zuiant un pôc cu li peraulis come Mai.
Ve ca cualchi fufignute
1. Cuant ti darano i bêçs?
"Mai a Mai mai daran"
2. "Dîs 10 dîs "
(cheste a ven ben dome dulà che il numar si lei dîs e no deis come che a disin par esempli a Codroip)
3. Masse pacific:
"Ninin anin un ninin indenant!"
4. Ce âstu viodût?
"un crot crot sul cret o crôt"
La ultime e jere autobiografiche....


text:
Indigjens bisiacs0 coments Publicât da il crot il martedì, dicembre 08, 2009
Si fasaraie une centrâl nucleâr a Monfalcon? Al è un toc che si sint cjacarâ di cheste idee e vuê e je vignude fûr une liste (subite smentide di bande dal Enel), dai puescj dulà che si pense di podê fa su lis centrâls nucleârs talianis. Fra chescj al è ancje Monfalcon.
Si sa che la int di chês bandis ca e à di fa il zûc di scuadre e sta cidine. Po dopo in cualchi lûc lis centrâls e saran ancje di fa. E cheste e à di jessi par nô une sielte prioritarie, une oportunitât strategjiche par il ben di ducj e bla bla bla al cjacare il mus.
Ma viodût che si fevele propit di Monfalcon e pensant a cemût che a stan lant i procès par i disgraciâts velenâts dal amiant a mi la robe mi puce.
Cuissà parcè ma mi ven iniment chel capolavôr di inzegnerie che e jere che biele dighe che a vevin fate sul Vaiont...
Isal pussibile che cuant che si fasin chês robis a chi in Italie, viodint cemût che e ven tratade la int, plui che oparis par l'interès de comunitât a someedin simpri des oparis coloniâls?
Mister bisiac4 coments Publicât da il crot il sabato, dicembre 15, 2007
Fasint un zîr in biciclete, di Pieris a Dael lant dopo a finîle a Marian, in pôc timp, si passe pai paîs dulà che a son nassûts Fabio Capello, Enzo Bearzot e Dino Zoff.
Cemût mai tancj di lôr cussì brâfs cussì dongje? Ise par vie dal aiar bon, dal vin just o nome par câs?
Fat al è che chei trê ca, sedi come zuiadôrs che come alenadôrs, a àn vinçût dut chel che a podevin vinci.
Cumò che chel plui zovin al è deventât alenadôr de Ingletiere mi ven iniment une storiute su di lui di cualchi an indaûr.
Al sarà stât tal '93 o tal '94 cuant che une zovine des bandis di Manzignel e jere stade ricoverade tal ospedâl di Udin par jessi operade.
E veve si e no un vincj agns e fra lis feminis de sô cjamare, in chês bielis cjamaris di ospedâl plenis di jets, e cognòs une vecjute che e je la agne di Capello, ancje jê li ricoverade.
In chê volte i zuiadôrs dal Milan, i Maldini, i Costacurta, i Albertini, a jerin ancjemò zovins e biei e la frute e pense ben di dâ ae agne di Capello une letarute pal alenadôr dulà che i contave, che jessint une vore timide e cence morôs, e varès vût tant gust di cognossi cualchidun dai zuiadôrs dal Milan e i domandâve se lui la podeve judâ.
Al passe cualchi dì e subit dopo la operazion la agne di Capello i puarte la letare di rispueste dal alenadôr.
Inte buste al veve metût dentri lis fotos dai zuiadôrs che i vevin fat une dediche e la firme, e dopo, scrit a man, lui i spiegave che al jere dome l'alenadôr e che ancje se nol veve masse plasê che i siei zuiadôrs a vessin masse distrazions, pes morosis, aromai, si rangjavin di bessôi. Le saludave di cûr e i faseve i auguris di vuarision.


text:
mercoledì 31 dicembre 2014
Lunga e dritta correva la strada
Chel cjâf lu cjalave ta chê sere che lis faliscjis si alçavin sù dal bidon: un grant cjâf di purcit cu la piel tindude su la ristielere.
“No sta preocupâti, o varai la mê vendete!”
Zorç al fasè un salt pe maravee e pe pôre. I pareve che il purcit i fevelàs! Une vôs che e vignive dal di dentri, di Zorç stes, ma che il frut al identificave come che e fos chê dal purcit!
Te matine Svualt e Meni a jerin vignûts tal cjasâl; copade la besteone cu la pistole apueste pontade tal cjâf… spelade la puare bestie e trasformade in salams, musets, sanganei…
Po a jerin partîts par une altre mission, un altri purcit di copâ… lontan… ai cunfins cul Venit. Svualt e Meni a jerin i miôrs.
“No sta preocupâti, o varai la mê vendete!”… la frase e sameave fâ un rivoc te ment dal frutin Zorç.
L’indoman, tor sere, e rivà la notizie cul gjornâl radio. Il nono nol rivave a crodi: “Puars zovins, ce brute fin! A vevin lavorât cussì ben ca di nô… juste îr…”
La machine cui doi becjârs e jere lade a sbati intune fracassine su la A4; scugnût clamâ i pompîrs a tirâ fûr ce che al restave…
“NORCINI FATTI A PEZZI SULLA A4” al scriveve il gjornâl la dì dopo… a caratars cubitâi…
E Zorç alore al pensà: la bestie e à vût la sô vendete… a vevin di lâ a purcitâ… a son stâts purcitâts lôr.
di Checo Tam
Etichetis: Checo Tam, Contis, Famei, Gjenar neri
lunedì 29 dicembre 2014
I spirts a regnâ
"A son stâts a regnâ là dai Taurs usgnot passade" e contave agne Anute in ta chê sere a fâ file te stale di barbe Agnul, "àn sdrondenât cjadenis dute la gnot, fasint spaurî lis vacjis e il taur", i frutins, discocolant i voi pe maravee e curiositât, a scomençavin bielzà a sgrisulâsi di pôre, e Anute lant indenant: "a no podin vê ben cun ce che i àn fât a puare lôr sûr Anzule".
"Ce vuelial dî regnâ, agne Anute?" i domandavin i fruts, “I muarts inrabiâts a tornin di gnot par svindicâsi cun chei che i àn fât malegraciis in vite” e rispuindeve.
“E ce i vevino fat i siei fradis a la puare Anzule?” e jê “te division a la muart dal pari i vevin dumiesteât il test ch’al veve lassât lui, scancelant parfin la legjitime ch’a i tocjave a jê par leç, e la puarine ch’a jere restade vedue, colade in miserie e cence un carantan, e je muarte di sclopecûr.” E continuant: “i fradis àn cirût di meti a tasê la robe cence dî nuie a di nissun, ma la int dulintor e veve sintût dut il conciert di cjadenis e a scomençave bielzà a peteçâ di daûr”.
“E lôr ce àno fât, agne?” i reclamavin i plui snacaiôs.
“Àn mandât lis lôr feminis dal plevan ch’al vignìs a benedî la cjase e parâ vie i spirts malins, ma par gno cont Anzule no si rindarà e a larà usgnot ca ven a tirâur i pîts tal jet.”
“Ce pôre ca nus ves fât vignî, agne; disêso ch’a podarès vignî a tirânus i pîts ancje a noaltris la puare Anzule?”
“Di sigûr a ducj chei ca no si netin il snacai dal nâs, e a chei che àn fat deventâ mate lôr mari jù pal dì”.
Ancje cussì lis agnis di tant timp indaûr a inscuelavin lis canais, che daspò e levin a durmî tal stramaç di scartòs, tirant in sù i pîts fintremai a ingrumâju cul cuarp par no lassâju tirâ da la puare Anzule.
di Bepi Zefon
Etichetis: Bepi Zefon, Contis, Gjenar di orôr, Gjenar romantic
domenica 28 dicembre 2014
Il biel e il garp
Agne Lene e a simpri tratât ogni om come se al fos nassût par sei il fradi che e veve simpri sperât di vê da frute in ca. Consolantlu, cocolantlu, conseantlu, incoragjantlu o gentilmentri calmant i soi ardôrs par che no passin il limit de coretece. Ma e à ancje simpri fat in mût che nissun si disperi e che ducj e sperin che 'ne dí, cuissà, cuant che e varà bisugne di plantâ chel benedet claut, cirint chê maledete peraule che fin li no jerin rivâts a dî a si daran une martielade tai dêts e scjamparan vie cun tune bausie par platâ il dolôr e sierâsi tal lôr cidinôr di timits par no dî mutisim di salvadis.
Ma in chê sere, folc ju trai, par cjapâ le corse e dâsi coragjo, cence cognossisi e un par bande, no jerino lâts a finî ducj te stesse ostarie ? Aí, di tai in tai e di butilie in butilie, o diu, bielzà no savevin plui tratignî chel non di nemâl e figurinsi se cu le lenghe disleade dal dut, di confidence in confidence, no vevin capît che chel amôr mai declarât di ognidun, al scugnive lâ dret viers chê sante purcite di femine tant bramât e li al moment dulà che vevin capît che a jerin ducj inamorâts de stesse femine, un lunc mortori al jere colât in te ostarie.
Rot di colp in coro da un vaî, lamentâ e sberghelâ prometintsi di no barufâsi e che semai a vevi di fâ alc a si saressin lâts a butâ 'te roie par copâsi, adimplen, al veve zontât l'ultin rivât ma Jude boie disevial un altri, parcè no cjapino il coragjo e finalmentri prime di murî no lino a disial une volte par simpri?
Strade fasint, butilie in man e pinsîrs in sdrondine cu le lôr arie di cjans batûts, spierdûts te gnot di inmó un Nadâl. Cui al cjalave il cîl fasint un sí cul cjâf, cui spiant par tiere avilît al pindulave un no de diestre ae çampe a si dave la pâs à lâ indenant pensant che un amôr declarât in comun nol varès siervît a di nissun ma, rivâts sot di che barcon indurmidît, si jerin fermâts e un cjant miscliçât di vosariis di gjats in cjace e corâls di cjocs in pene a vevin intonât:
Par un, par un, par un, filin di arbe,
Si sin, si sin, si sin, inamorâts.
Par un, par un par un amôr di barbe
sin, o sin, o sin, achí sul prât...
Di li in là, le cjançon si rompeve in tun “cussiculà” che agne Lene, sveade, a varès volût interompi traint jù ce che tal urinâl no veve plui da cuant che un di lôr i veve metût sù il necessari.
Cence piâ le lûs, vierzint il barcon e veve spiât jù par viodi cui che jerin. Po a veve vierzût i scûrs preantju di tasê. A jere lade jù, ju veve fats jentrâ, fats bevi un dai soi cafés-copesbornie, scoltâts e calmâts, po metûts a durmî chi e là chei soi fradis mai vûts, oms o barbis di ocasion che dut tun colp I vevin dât il garp tal cûr pensant a l'unic om che veve pierdût par faur da sûr e deventâ le agne di ducj ma le femine di nissun.
di Jaio Furlanâr
Etichetis: Contis, Gjenar romantic, Jaio Furlanâr
sabato 27 dicembre 2014
Adam, un emigrant dal Camerun
Al cjaminave pleât par denant, cun chê di judâsi a slungjâ il pas. Ma lis gjambis aromai strachis si movevin par lôr cont. Al leve vie clupignant, al veve scomençât a buinore, a puartâ ator di paîs in paîs chê borsone, plene di veris di profum, sborfadôrs di bon odôr e milante garbatui. A sunâ i campanei, cjase par cjase, par vendi chê marcjanzie di pôc valôr. Al jere di bot scûr, e chê borsone e pesave ancjemò. Il soreli lu veve viodût sì e no par un moment, e dopo il cîl si jere fat simpri plui grîs, e e jere calade une fumate fisse che lu bagnave ancjemò plui da la ploie, e la umiditât i jentrave fintremai intai vués. Adam chel dì, al jere ancjemò plui grîs dal timp, lu veve cjapât la malinconie, cuant che la svearine cul sô trintinâ insistent lu veve tirât jù dal jet.
Propit intal moment che intal sium al coreve discolç cui siei amîs pe boschete, a cirî la manjoca, une pome ch'a tu cjatis dome dongje dal ecuatôr; cun chê pome, sô mari, dopo vêle fate secjâ in soreli, e faseve une farine, che une volte impastade e metude a cuei sot da lis boris, a deventave come une biele pagnoche, ma cuntun savôr, che lui nol veve sintût in nissun altri lûc dal mont, dome là jù in Camerun, tal so paisut. Siet tucui (capanis) fatis di len e di paie, dongje dal cantîr de grande dighe di Edee, dulà che a ‘nd jere tancj operaris che a jerin vignûts a lavorâ e pal cantîr a ‘nd jere simpri tantis nerutis, ca mostravin cence vergogne dutis lis lôr graciis.
La none di Adam e jere ancje je une di chês zovinis che e ziravin pal cantîr, ma jê e jere pierdude a lâ daûr a di chel zovin dai voi celescj come il cîl. Chel zovin i voleve tant ben a la sô femine, ma la lontanance, e chê zovenute cussì biele e diferente da lis zovinis furlanis, ch'a lu cjalave intun mût, che lui nol rivave a dâsi pâs. Nol rivave a gjavâ dai voi chel pet ben formât, e cussì une dì dopo une corse inte boschete cun chê nerute, al veve pierdûde ancje la anime, no dome il sintiment.
Cuant che Adam al sunà il campanel pe ultime volte ta chê zornade, al jere rivât inte ultime cjase di chel picul paisut intal mieç da la plane dal Friûl. Juste ta chel moment che al steve par lâ vie dopo jessisi stufât di spietâ che cualchidun al vignìs fûr, si jere vierte la puarte e un vecjo i jere lât incuintri talpinant, e a pene che al veve viodût ch’al jere un neri i veve domandât “di dulà vegnistu”. Da la Afriche i veve rispuindût Adam “di cè bande da la Afriche sêstu vignût?" "Camerun”
La muse dal vecjo e veve cjapât colôr e i ridevin ancje lis orelis no dome i voi. "Di dulà, di dulà" al spesseave a domandâi, "di ce bande dal Camerun."
Adam lu cjalave straniât. "Il gno paîs al è dongje de grande dighe di Edee."
“Il to paîs” dissal il vecjo batint par tiare cu la sô mace, "No tu sarâs mighe di Kalangadou!" al continuave il vecjo.
Adam cumò al jere propit curiôs. "jo o soi propit di chel paîs". Il vecjo al jere lât plui dongje par cjalâ miôr chel zovin da la piel lusinte, ch’a i steve di front e cuntune vôs malsigure. "Pal baston di Sant Simon, jo o soi stât a lavorâ inta la grande dighe, inta la centrâl, e o ài vude une biele storie di amôr cuntune zovenute dal to paîs, che si clamave Zolatè." "A jere mê none" i rispuint Adam, cumò lu cjalave intun altri mût, e restât cuasi cence vôs.
"Jê a vude une frute cuntun om furlan.”
"Che il folc lu trai, vorèstu dî che tu sês gno nevôt? Nol pues sei vêr, somee une conte jessude da la fantasie di un scritôr."
di Plume di Ingjustri
Etichetis: Contis, Gjenar romantic, Gjenar sociâl, Plume di Ingjustri
venerdì 26 dicembre 2014
Il gno borc vieri
Bevût il so tai, Gjino, subit, al jere jessût fûr da Ostarie.Tant là dentri, a part doi forescj, nol jere nissun, e po i jere passât tal cjâf il pinsîr di lâ a viodi i so borc.
“Ce fortune, viôt là cui che al è?”
Sul stes marcjepît, al jere Mario, che se ancje no lu veve cognossût, al someave che i les incuintri. Di sigûr ancje lui come Gjino, pes fiestis, al jere tornât tal paîs.
“Sêstu vignût ancje tu a passâ Nadâl, cemût stâstu?
E finît di saludâsi come che Diu comande, Mario nol à pensât dôs voltis di domandâi a Gjno se al lave cun lui a fâ une cjaminade pal paîs.
“Dai, dai ven cun me. Anin, volarès tornâ a viodi il borc indulà che a sin nassûts.”
Dite e fate, ducj i doi a vevin cjapade la vie dal lôr vieri borc e a pene passade la "Bolde", un svuaç di aghe cumò taponât, là che une volte a cjantavin i crots, e fat ancjemò cualchi pas, vele lâ le androne che e zirave dentri pai curtîi là che zuiavin di piçui.
Gjino, nol è restât plui nissun culì, ma là ise lade a stâ dute chê int che une volte a jemplave lis stradis dal borc?”
"Mario, come che tu sâs, i vielis son lâts a polsâ par simpri là sù, sot i pins; i fiis, invezit, chei che àn podût a àn tirât sù il cuviert là che une volte si semenave il forment e la blave, o su lis culinis dal paîs, indulà che si seave il fen. Tu âs reson, je propit une vergogne. Se no vessin comprât cualchi cjase int di fûr, e pense tu, par di plui albanês e cravuats, che no ducj viodin di bon voli, chì al sarès propit un cimitieri. E a proposit di cimitieri, te visistu? Chi e jere a stâ puare Marie, biade, simpri cuntun gnûf lament pai soi malans imagjinaris, ancje se cuntune salût di fier, tant al è vêr che no dome e à sapulît l’om, ma ancje siei fîs; Chi, invezit, e stave Ulive, puarete. Mi visi che a viodile al pareve podès sdrumâ un mûr cuntune soflade e invezit al contrari di Marie e je lade a mangjâ il lidric da bande dal poc cetant adore. Ti impensistu di jê?” Gjino, come se si fos pierdût in altris timps, dal curtîl, cu la man al segnave lis cjasis tacadis une dopo che altre, che a passavin sot i lôr voi.
“Cheste e jere la cjase là che a stavin i Murei, di une bande il vecjo Vigji cun Vitorie e di chê altre so fi, cu la sô famee. Vere, il lûc al è cussì grant che tu varessis podût fa stâ dentri ancjemò une altre famee. E là jù, a bas de androne, in chel sotet, là che a stevin altris dôs fameis cun ducj chei fruts? Plui fruts che gjats, tai visistu?”
A Mario, chei ricuarts che Gjino i faseve rivivi, i vevin metût di dentri tant lancûr, fintremai che al vaìve: lis lagrimis i sbrissavin jù tal gargat come se te bocje al ves vût un riul. Al pensave ai nadâi in chês andronis, a le tante nêf che e colave in chei Unviers, a chei timps indulà che ogni famee e copave il purcit. Gjino, intant, ancje se si jere acuart che Mario al sangloçave, no si deve padin tal memoreâ i ricuarts di chês cjasis, di chê int che no jere plui.
“E ti impesistu il curtîl là di là, indulà che a cjapavin il troi par lâ tal bearç? Ancje là a stevin altris sîs fameis. E cumò viôt ca, nancje un cjan. L’è restât dome cualchi vedran, cualchi fantat di une volte, cualchi vedue, ancje lôr cuntun pît te buse. E po ducj di bessôi in dutis chestis cjasis, vueidis, che sieradis, come i parons, no sai se duraran a di lunc. Vere, ma là sono lâts ducj chei vecjos, canais, fantats, fantatis, oms, feminis, dute la int di une volte? Mancul mâl che in tante desolazion son restadis lis busis dai ledans là che a cressin ancjemò canelons salvadis e se tu vegnis tes bielis stagjons, vie pal dì, tu puedis viodi pai curtîi passonâ i mierlis, svolâ lis cisilis e sot sere passâ cualchi gnotul. Cun di plui tai sotpuartics l’è plen di nîts di cisile cun dentri i ucieluts. E miôr ancjemò se tu vegnis di gnot cuant che a cjantin i griis: se tu as fortune, tu podarâs sintî, tra i lamps di cualchi burlaç lontan o di cualchi lusigne, zornâ il rusignûl.di Nello Malisano
Etichetis: Contis, Gjenar romantic, Nello Malisano
lunedì 22 dicembre 2014
La pietât di Gjorgjo
Al cjastiel, cuant che lu vioderin, di lontan, dret sul cjaval blanc, la maravee e montà subite in bulidure e batibui. Dome lui al jere lât vie di sô volontât, par coraç e fede, e no par sante scugne, come i tancj manigolts obleâts di une condane. E dome lui al jere tornât indaûr.
Gjorgjo al vistive une muse dure, cuete dal soreli, ermetiche. L'armadure, cence nancje une sgriade, e jere cuvierte di polvar.
«Lu veiso… lu veiso copât?», a barbotarin i prins, za in zenoglons denant dai çucui de sô bestie.
E lui? Ce podevial dî, lui, di chê risalte vuarbe, mole, pacjifiche, che al veve cjatade daûr a mangjâ grisons, platade in tal umit nereôs dal foran? Podevial migo contâ di une salamandre grandonone, plene di scais e cuars, che no varès fat mâl a di une moscje? O al podevial migo contâ de grote, che e permeteve di scjampâ fin dopo dal desert? E de pietât, par chê bestie rarissime, forsit uniche, podevial forsit contâ?
Al mostrà une sclise di vues, che al veve cjapât sù di par tiere. «O ai vût pietât», al businà cence fermâ il pas dal cjaval. «Cheste e jere une des sôs ongulis».
di Raffaele Serafini
Etichetis: Contis, Contis dal Ostîr, Gjenar romantic, Gjenar storic, Raffaele Serafini
sabato 20 dicembre 2014
Sol invictus
1066 ab Urbe condita
Maxentius al veve vinçût il so aversari. Il Tevere al partave vie tal so flus lis insegnis cu la crôs di Constantin. Cumò bastave nome regolâ une cuistion in Orient e alore lui al varès dominât dut il mont roman, lui, fi e erêt dal grant Maximianus. Al jere il câs di fâ un biel sacrifizi al Soreli.
2754 a.U.c.
Antonius al jere apene dismontât de sô veture a vapôr tal aeropuart di Ostia. Al mancjave pôc par che al partìs il grant balon/trireme diret in Orient. Ancjemò une cuistion cui Persians: une altre vuere dongje. Destinazion Ctesifonte. Il cjapitani de trireme aeree i de il benvignût cuntun biel “Gloria soli invicto, domine!”
Sì, e jere la dì dal solstizi di unvier; cui sa cemût che al sarès stât il clime in Mesopotamie, al pensà Antonius, di mistîr corispondent di vuere…
di Checo Tam
Etichetis: Checo Tam, Contis, Famei, Gjenar fantasience
mercoledì 17 dicembre 2014
Te vuate
Mi à dit: “Ven cun me”, ma jo no le ai intindude.
E jere di un altri paîs, e in chê lûs celeste des buinoris dal Unvier mi cjalave cun muse di ridi, ma jo no capivi. Mi sponzeve cun voi di glaç, ma cun trê peraulis mi à sbuentât il cûr. Mi à cjapât par man e o ai sintût la vôs di mê mari, e de mari di mê mari, che mi disevin di tignî iniment alc, ma chel pinsîr al è sparît cumò daûr. No si rive a voltâ la muse se si à denant une femine cussì, ma sono altris cussì? Sì, si lis sint a riduçâ, a son in cercli ator di me. Cu la fuarce che mi restave, o ai cirût di fâi sintî che ancje jo o volevi lâ cun jê e no dome fâmi puartâ indenant, ma no si viodevin mans dongje de mê. Si viodeve dome il disen fat des ombrenis dai ramaçs di un olnâr. Intant il fûc che fin cumò o vevi dentri, si à distudât intun frêt mai sintût.
Cemût jerio rivât ta chel puest? No mal visi, o vevi di domandâial a jê, ma in chel no mi sintivi plui i pîts, o vevi frêt. Vonde, o ai di voltâmi e lâ vie, ma dut al jere flusc e la bocje le vevi plene di aghe. Masse tart, o stoi inneant! E vie jo! ...o no?
E jê? Dulà ise? No le viôt plui a cjaminâ, ma me sintivi dut intor, che mi strenzeve a dolç. Mans e pîts no jerin plui, ni i siei, ni i miei. Mi sint alc altri, o soi colât te vuate, come un pes. Di vuê, o soi un pes.
di Michele Vuardianut Calligaris
Etichetis: Contis, Gjenar poetic, Gjenar romantic, Michele Vuardianut Calligaris
lunedì 15 dicembre 2014
Kino
Il miôr cine? Par me?
I vevi dit a un che mi plasevin i films d’essai e lui al à capît che o viodevi chei porno.
No multisala, no poltronis ergonomichis… mi plasin lis cjadreis di len dûr! Eh sì… a pensâ ben… il miôr cine par me al è chel parochiâl dai Sixties.
Vele la muinie che e rive a ricevi i cent francs di nô fruts; ju met intune scjatule di carton par scarpis…
Don Gerardo al è il nestri proiezionist. Il spetacul al sta par scomençâ…
LE CROCIATE
Ricart Cûr di Leon al è sul tor mobil e al rive su lis muraiis di… Acri? O Jaffa?
Al sta fasint fûr i saracens… dut in blanc e neri…
Deus vult deus vult a berlin i Crosâts…
Il pâl in sest de stagjon al proviôt altris bielis visions… un cicli di Zorro e un di Fernandel… ce volêso di plui?
di Checo Tam
Etichetis: Checo Tam, Contis, Famei, Gjenar romantic
venerdì 12 dicembre 2014
Un lavôr pes fiestis
L’aiar al veve mondât tant ben il cîl che stant dal puiûl si viodeve lis monts cussì claris che al someave di podê contâ i claps su lis lôr parêts, parfin sul Canin, cundut cussì lontan. Ancje se il timp al jere stât mostri, cun ploie e aiar dute la gnot, su lis montagnis, nêf, non ‘nd jere colade tante, dome su lis pontis plui altis si viodeve un fregul di blanc.
In chê gnot, un pôc pal timp e pai siums agjitâts di Bepo, Ulive no veve sierât voli. Dome a buinore si jere cussì ben indurmide, che no veve sintudis nancje lis cjampanis che a sunavin a siet, pe messe.
Cul bon timp al jere rivât ancje il frêt e sul puiûl vignint fûr de cjamare, Ulive, e varès volût fermâsi a cjalâ là sù chei monts cussì biei, invezit, ancje se ben tarabossâde, si jere fermade dome un moment; e jere masse criure.
E po e veve premure. Al jere di piâ il fûc e sveâ chel frut che prime des dîs al veve di partì par lâ a fevelâ par chel lavôr. Puaret, Mario, prime di vuê nol veve mai vût un come Diu comande. Nol jere vecjo, ma ben di un biel piès fûr di pupil. Propit puar Mario, pensant che a la sô etât, Bepo, so pari, al jere di tancj agns che al lavorave, cence contâ che al veve fat ancje disevot mês il militâr: altris timps.
Fin cumò Mario al veve dome studiât ė forsit cheste volte al jere vignût il moment che al varès podût cjatâsi un lavôr e magari cuistâsi cualchi euro.
Al veve let sul gjornâl che pes fiestis di Nadâl in plui bandis a cjapavin sù a vore. Bastave dome spedî vie pueste eletoniche il curriculum, che di sigûr ti varessin clamât di cualchi bande. Lui, par jessi sigûr lu veve spedît a ducj i dodis indiriçs dês ditis che a jerin scritis sul gjornâl, ancje se si tratave di lavôrs dal dut diferents tra di lôr. Di une bande a cirivin operaris intune fabriche di panetons, intune altre là che a fasevin ocjâi, intune altre ancjemò là che si fasevin orlois. Infin, intune là che si clamave la int a cjase cul telefon par vendi ogni ben di Diu: ven a dîsi butilis di vin, contrats di telefon, vacancis, insome di tut. No mancjavin po dopo i supermarcjâts là che tu podis contâ plui di un centenâr di buteghis.
A Mario i sarès plasût che lu vessin cjolt a vore propit intune di chês buteghis, indulà che a vendevin ordenadôrs, telefonins, taulis digjitâls, televisions, insome i imprescj che plui a levin di mode. E par sô fortune o braùre e jere lade propit cussì: lu veve clamât a colocui propit une di chês. Puar frut, al jere dut emozionât e spaurît par chest colocui di lavôr che al veve di lâ a fâ. Ancje cumò che al faseve di gulizion, prime di partî, si viodeve che al jere gnervôs. Bepo, che al jere jevât ancje lui, a viodilu cussì incuietât, al varès volût magari compagnâlu, ancje se al saveve, che Mario mai lui varès puartât cun sè. E in chel cidinôr de cusine, li che Mario, so pari e sô mari a jerin sentâts, tal clip dal fûc a pene piât a bevi un fregul di lat o di cafè, cuant che mancul e stavin a spietâlu al veve sunât il telefon.
“Sì o soi jo, cui isal che mi vûl?”- al rispuint Mario a chê vôs che e domandave di lui.
“O sin chei da buteghe indulà che ti vin rispuindût al to curriculum e ti vin invidât vuê a presentâti pal colocui di lavôr…. Nol covente che tu vegnis. Il tô curriculum us è bastât par savè cui che tu sês? Se ti va ben ti proponin un contrat a clamade. Ven a stai che cuant che te buteghe a vin tant lavôr ti clamin par cualchi ore: disìn des cinc a lis dîs oris par setemane. Pai becs ti pain cui vouchers, 6 euros par ogni ore che tu lavoris. Se ti va ben ven cussì, vuê dopo di misdì dopo des trê, tu podis vignì a firmâ il contrat".
Marco che al sperave tant intun lavôr vêr e di podê cjapâ un franc almancul pes fiestis a sintî chês peraulis i jere lade jù la lenghe pal cuel. Si sintive scjafoiâ e i vignive di vaî, ancje parcè che cjalant sô Mari che e veve capît dut, de prime a le ultime di chês peraulis che a jessevin dal telefon si jere acuart che la sô muse e jere strafonde di lagrimis.
Bepo intant, ancje se nol veve sintudis ta precision la propueste di lavôr che i fasevin a so fi cjalantlu in muse, e viodint vaî la femine, al veve capît dut lo stes. Varès volût da un pugn su la taule cussì fuart di spacâle. Si rindeve cont che il mont al tornave indaûr come cuant che lui al lavorave a zornade e che i bêçs che il paron i deve a so fi i saressin bastâts, sì e no par meti la benzine te machine. Ma ce che a Bepo i spacave il cûr al jere il pinsîr che une volte muart lui e la sô femine, so fi al sarès colât te miserie.
di Nello Malisano
Etichetis: Contis, Gjenar romantic, Gjenar sociâl, Nello Malisano
mercoledì 10 dicembre 2014
Il dì celest
Al jere propit un dì celest; un frêt mês di març. Toni al veve cjapât la coriere e al cjalave lis monts ancjemò blancjis di nêf. Une zovine si jere sentade dongje di lui e e veve tacât a tabaiâi di scuele; i pareve di cognossile di tant timp; ta chel al ve come une iluminazion: i vignive iniment un calendari cui dîs segnâts in neri e ros. Ma dulà vevial cognossût chê zovine blonde cul tailleur celest? No si visave, anzi, pensant ben… no le veve mai cognossude prime di chê volte!
Al jere propit un dì celest; un altri frêt mês di març cul cîl di un blu stupent e la nêf su lis monts. Toni, aromai vecjo di setante agns, al montà sù a fadie inte coriere-hovercraft direte a Trivignan. L’unic puest libar al jere dongje di… une zovine blonde vistude di celest… di no crodi, e jere identiche a chê che i veve tabaiât ta chê dì di plui di cincuante agns prime. Nol podeve dismenteâsi chê bielissime muse. La fantate i riduçà e, cence disii nie, e tirà fûr de cartele un piçul calendari; lu mostrà a Toni: il vieli al notà che il mês di març si fermave al numar 6… dopo di chel no ‘nd jerin altris… sfuei blanc!
Al jere chel il dì; il dì celest. Puar Toni lu cjatà l’autist-robot de coriere-hovercraft mieze ore dopo. Il vieli si jere distudât; al pareve che al durmìs.
di Checo Tam
Etichetis: Checo Tam, Contis, Famei, Gjenar fantasience, Gjenar romantic
lunedì 1 dicembre 2014
Sante Luzie e i merecans
Se savessis cetantis Luziis santis, beadis e vergjinis ch’a son scritis tal libri dai Sants! A son almancul siet, cence tignî cont di Luzie Mondele ch’a no jere ni sante, ni beade, ni vergjine, ma martare di sigûr, in prins di Don Rodrigo e po dopo di Laurinç Tramaglin, par vêju sopuartâts a lunc cence alçâ plui di tant la creste; Sandri Manzon al sarès stât une vore apajât se la Glesie la ves scrite ta chel libri.
Ma pai frutins furlans la Sante Luzie ch’a si laude in Friûl, a no à nuie a cefâ cun dutis chês sioris dal libri, parcè che tal lôr cjâf e je come une fade, un simbul dal paîs dal pan di aur e luianiis di sede, che ai dodis di Dicembar e passe pa lis cjasis a sparniçâ zugatui, bebei, mandarins, caramelis e ancje cualchi toc di cjarvon pai plui birbants.
In vite sù la tiere, Luzie e jere stade svuarbade par no volê cedi a siei seviziadôrs, e par vie di chel e ven figurade vuarbe, cu la corone di cjandelis, e cui voi dentri ta un platut ch’a ten in man. La canaie plui malcuiete, par svuincâ il cjarvon, e faseve cont ta chel difiet li, parcè che si domandave cemût ch'e faseve une vuarbe a viodi ce ch’a meteve tes scarpis; salacor e leve daûr dal nulôr, e sì che duncje al jere il câs di dâi une spolvarade di talc a lis scarpis.
Tancj paiis dal Friûl i àn dât il so non a une strade o ben une place, e ta chel di cheste conte i vevin fat ancje une statue metude suntune colone ch’a paronave in mieç de place. E jere stade li ferme par desenis di agns a segnâi la strade a chei pôcs cjars ch’a passavin par lâ e tornâ de campagne, in plui cualchi biciclete che, massime la domenie tor misdì, e faseve plui che altri di baston a chei cristians ch’a vevin bevût un tai di masse te ostarie “al bon formadi”, li tacade. A jerin a pene lâts vie i cosacs, ma ancje lôr plui di cualchi cjar tirât di cjavai o camêi a no vevin puartât. Finide la Seconde Vuere, duncje ’45 - ’46, lis stradis a jerin ancjemò blancjis, e par cjatâ un “asfalt” si veve di lâ sore la Stradalte, là che si incrosave la statâl di Udin a Muçane, che po si zontave cun la “Triestine”.
Rivade la pâs, di bot e sclop al è rivât un altri taramot, cui liberadôrs merecans, lis lôr Jeeps e i lôr Dodge a puartânus la civiltât, alçant nûi di polvar e predicjant la virtût a lis nestris fantacinis, ch’a levin matis pa lis cjalcis di nylon e la lôr musiche discjadenade.
“A mi àn invidade a un picnic” e dîs Mariute,
“Ce robe ise?” i domande Miute,
“A no sai, dut câs a mi soi mudade lis mudantis” e rispuit Mariute.
“Okey, okey” a disevin i yankees,
“O chei o chei altris par intant mê fie e je plene” a rispuindevin lis maris.
Sante Luzie sbalsamade a si domandave di adalt: “Ise cheste la libertât prometude?”
Parfin la parone de ostarie, une femenone ben metude ch’a no jere une sante, ma e jere de cjasade di un nomenât gjornalist e scritôr di oparis teatrâls, no jere dal dut convinte di chestis gnovis modis, ancje se disot vie e gjoldeve pai bogns afârs ch’ai vignivin fûr; e il miôr formadi salât de Basse ca si mangjave te ostarie al veve la so part tai afârs.
Al jere un daspò gustât di sierade chel dì ch’al à savoltât la mirie dal paîs, cuant che un vosarili miscliçât furlan – inglês al ven fûr de puarte de ostarie cu la parone ca ten pal copin un soldadut jankee, disint:
“Va a incjocâti vie di chi brut schifôs”.
Lis protestis e i mocui in slang merecan no si son ben capîts, e inalore par fâsi capî miôr il little boy al monte sul so Dodge e al met la marce indaûr a svuarbon, si propri a la vuarbe e a pensât Sante Luzie ch’a no veve capît ancjemò la sorte che i tocjave, e di fat un moment daspò a si à sintût un sdrondenon di fâ tramâ i mûrs des cjasis. Une sene cussì la parone e curiôs vignûts fûr di bot dai curtîi, a la vevin viodude dome sot i bombardaments: la colone sdrumade jù te place, la statue rote a tocuts dentri tal casson dal camion, la corone cu lis cjandelis e il platut cui voi, distacâts e soterâts sot lis rudinis: une fracassine! Il merecanut, passade di bot la cjoche, al tente di meti la marce indenant e scjampâ vie cun dutis lis santis rudinis tal cason, ma la parone cence pôre a si met par denant, a vierç la portele dal camion e lu tire jù disint:
“Malnassût a ti vevi dit di lâ a incjocâti vie di chi, ma cence fracassâmi Sante Luzie! E cumò a tu tornis dentri e no tu ti movis fin ch’a nol rive il to comandant a paiâ ducj i dams”.
Il comandant, clamât vie radio dal “presonîr”, al è stât di peraule e Sante Luzie, dute gnove, e à podût tornâ a sorestâ la place, ancje se dome plui cun funzions di taronde stradâl. Miôr che no nuie e à di vê pensât la Sante.
di Bepi Zefon
conte vere (al è ancjemò vîf chel ca la conte a disevin de mês bandis)
Etichetis: Bepi Zefon, Contis, Gjenar romantic, Gjenar storic
Iscriviti a: Coments al post (Atom)


text:
Intal
an scolastic 2013 – 2014, il 54,5% dai 105 mil students de Navare
al à frecuentât une classe cul spagnûl tant che lenghe di
insegnament (model G), il 23,7% une cul basc tant che lenghe veicolâr
(model D) e il 15,2% une cun insegnament par spagnûl ma cul euskara
tant che materie curicolâr (model A). La situazion e mude però in
maniere significative a seconde des trê areis linguistichis –
aministrativis che e je dividude la Navare. Te aree bascofone, sei te
rêt publiche che ta chê parificade, il model basc a imersion (D) al
è frecuentât dal 90% dai arlêfs des scuelis de infanzie e des
primariis, e dal 85% di chei des secondariis. Intes scuelis publichis
de aree miste, il 42% dai fruts tra i 3 e i 16 agns al studie cul
model basc a imersion (D), intant che un altri 21% al frecuente une
scuele cul euskara tant che materie curicolâr (A). Intes scuelis
paritariis invezit la presince de lenghe basche e je avonde plui
basse. Inte aree no bascofone si à dome un istitût public cul basc
curicolâr e, par cui che al vûl studiâ par euskara, la uniche
pussibilitât e je rapresentade des cinc ikastolas
là che si cjate cuasi il 20% dai arlêfs des scuelis de infanzie e
primariis de rêt paritarie, cuntun altri 12% che al frecuente il
model cul basc curicolâr.
Font:
Noticias de Navarra,
27/04/15


text:
giovedì 2 aprile 2015
Ostîr, Pasche, Contecurte e Sant Simon.
8 coments:
- Giacomo Trevisan ha detto...
-
Augurons, Ostîr! E augurons a ducj i contecurtârs!
Par creâ letôrs, jo i pensi che il troi just al sedi propite chel di lei par furlan in ocasions publichis, almancul par cumò; par fai vivi la leterature ta lis vôs, par ch'al fasi mancul "pôre" a la int svicinassi a un test scrit in furlan, par stiçâ la curiositât...
Duncje, compliments par il to lavôr, costant e cidin, ma simpri interessant e gnûf! A prest!
- 02/04/15, 19:37
- gelo stellato ha detto...
-
graciis! e a prest :)
- 03/04/15, 00:06
- Galliano ha detto...
-
Par prin o fas i auguris di Buine Pasche al ostîr: al è chel che al ten vierte la puarte de ostarie, po dopo o saludi ancje a ducj i Contecurtârs e po dopo ancje o volarès dî che: nissun al è profete in te sô tiere. Mi plâs la idee di lâ a urtiçons, sclopit e di piturâ i ûfs par Pascute!. Vivint a Buenos Aires o pues dome piturâ i ûfs, urtiçons e sclopit dulà vadio a cjatâju?
Buine Pasche a ducj.
- 03/04/15, 02:51
- gelo stellato ha detto...
-
ah ma l'impuartant al è il pensir e po dopo, cîr cualchi jerbe di lì e tu la dopris par inventâ il frico argjentin :;)
- 03/04/15, 08:25
-
-
Forsit provant cu la scuelis, cu lis bibliotechis presint tai paîs..... Viodi di organizzâ seradis di leture. Magari profitâ in cualchi ostarie e tes Sagris. Buone Pasche a ducj. Ė o pensi che podaresin dā une man i contecurtârs tal comentànt i Lois lôr contis. Fasares le ostariee plui vive ė non une lavagne indulà che a Lin a pcjiâ lis nestris bravuris. Fasin devemtâ le ostarie alc di plui vîf.
Nello Malisano
- 03/04/15, 09:48
- gelo stellato ha detto...
-
e tu âs reson, Nello, ma dutis chestis robis a àn di jessi fatis di rive jù, e cun dut il plasê che un al pues vê di fâlis, tal gno câs al mancje propit ancje il timp, jessint che cumò o soi daûr a lavorâ - e par fortune, tocje dî - 12-14 oris in dì e a malapene mi vanze alc. A coventarès stâ daûr e magari no si rive. In realtât pensi che per tancj al sedi cussì: o rivin dome a fâ e viodi chel pôc che nus interesse, e no je colpe di nissun.
E je ancje vere che al bastarès pôc, cualchi volte, parcè che tancj no san nancje che o esistin :)
Ma planc planc... o concuistarìn il mont! :D
- 03/04/15, 10:06
-
-
Prin di dut tancj auguris di Buine Pasche a ducj i contecurtârs e al paron de ostarie, po dopo stiçât di Jacum Trevisan, o volevi dî che nossere sul canâl TV RAI SPORT 1 e je stade une lungje trasmission dedicade a Dino Zoff par discori sul so libri dât fûr ch'al è pôc. A mi à fât plasê a un ciert pont sintî Dino e Bruno Pizzul scambiâsi dôs batudis par furlan. Dino, ch'al vîf a Rome, al à un so grant amì, Felice Tofful di Marian, ch'al è il custodi de so furlanetât. A mi somee une biele robe. Bepi Zefon
- 03/04/15, 10:47
-
-
Prin di dut augurons a dute le clape de ostarie,e par chel che rivuarde le nestre cjare Patrie, mi par che a Triest le buere e sofle contrari, ancje se in place Unitat le acuile su la bandiere no mole las plumes. Luciano Marinig
- 03/04/15, 14:28


text:
Ancje chel an e jere vignude Setemane Sante. La vilie di une di chês fiestis indulà che il puar Sergji, fasint il muini, al veve di movi pardabon i comedons. Netâ e scovâ la glesie di San Jacum, lu stes chê de Parochie, dai une comedade a chê di San Michêl, che di sigûr, se al fos stât biel timp il dì di Pascute, il plevan, al varès fat disi messe ancje in chê
Ma il lavôr plui mostri, al jere chel di lâ a puartâ l’ulîf cjase par cjase. Vere, cun chel lavôr, un franc lu varès cjapât. Cun di plui, une sporte plene di ûfs, cualchi toc di formadi e, magari cuntun salam, ancje se ranzit, la varès puartade di sigûr a cjase.
Ducj tal paîs, lu cognossevin come il cjiai, ancje se il puar Sergji al jere dut, mancul che cjai. Pandolo, chest si. Cun di plui al tirave su di chês cjochis che dome Diu al sa trop che al beveve.
Chel an, la setemane Sante veve tacât cuntun timp che al prometeve dome ploie.
Al jere di spietâle: dute la setemane prime e, lu stes, la Domenie dal Ulîf, al jere stât un soreli che al spacave i claps.
“Forsit, - si diseve Sergji, - cul Ulîf, môr tacâ miercus. Intant lunis e martars o met a puest lis glesiis. Cussì miercus e joibe mi bastin par fâ il zîr di dut il paîs. Dome in chê maniere par Vinârs Sant o pues finî e lâ in procession cu la crôs e cu la mê grassule cence fastidis.”
E cussì al è vignût ancje chel miercus. Sergji cul cjaruç plen di Ulîf, partît dal cjistiel, là che al steve, come ogni an, al veve cjapade la volte dal borc dal Riul. Finît chel, varès fat il centri. Tal doman invezit, il borc di Piç e chel di Palût.
La prime zornade, lis robis a jerin ladis a perfezion, ancje parcè che Noemi, la sô femine, cu lu la biciclete, i jere lade daûr cence pierdilu mai di voli.
Joibe invezit, la zornade, no jere tacade ben. Za a buinore al ploveve e cun di plui Noemi si jere jevade cuntun dolôr tal zenoli che no podeve la indenant.
E puar Sergji, invezit, vie indenant lu stes. E po un fregul di ploie no i faseve pôre. Forsit, ancje parcè che le zornade prime al veve metût tal tacuin cuasi trê mil francs. Cun di plui al veve jemplade la sporte no dome di ûfs, ma ancje di doi chilos di formadi.
Fat il borc di Piç, aromai, al someave che ancje in chê dì, come la zornade prime, Sergji fos stât pardabon un brâf muini. Cun di plui, al someave che al ves finît ancje di plovi.
Pecjât, invezit, forsit parcè che a tor a tor al jere dut bagnât, che ancje Sergji in chê dì, al sintive il bisugn di tignî in muel il so gargat. Cussì tes fameis là che si fermave a lassâ chês ramascjis benedidis, cuant che i jemplavin la tace, no si tirave mai indaûr. E po Noemi e jere a cjase, no jere simpri li, pronte a dai un scufiot se al esagjerave tal bevi.
Cussì al jere rivât tal Borc di Palût, lant indenant cun chel cjaruç, come se la strade fos stade plene di curvis: mo di ca, mo di là. Viodintlu cussì balarin, cun chês ruedis che a lavin a drete e a çampe, tu podis crodi i canais che vevin nasade la fuie, ven a stai che a vevin capît che Sergji al jere cjoc in bale.
Intant, il puar Sergji, al veve lassât il cjaruç abas di une androne, tant par chês cuatri ramascjis di ulîf che al veve di lassâ tes cjasis dentri chei curtîi, bastave dome puartâlis a braç. E po cu la çoche che al veve intor, cun chel cjaruç no je varès fate a la sù par chê androne.
Chei fantats viodint la situazion no àn spietât un moment. Dit e fat. Par denant e par daûr, in cuatri e cuatri vot, e vevin blocadis lis ruedis di chel cjaruç cun claps grues come il cjâf di un agnel. Sigûrs, che cussì il puar Sergji, non varès plui podût tornâ a partî. Lis robis son ladis propit in chê maniere.
Les ruedis no lavin ni indenant ni indaûr ;Il tamon, tal stes timp, pai colps a cessecûl che al faseve sburtantlu, al lave di ca e di là. Di no podê propit lâ indenant. E sburte che ti sburte in dut chel ribalton, ma soredut par tant che al jere cjoc, il cjaruç cun dut l’ulîf restat parsore, Sergji stes tra les sôs blaetemis e les ridadis di chei fantats si son ribaltâts. Intant jere rivade Noemi che viodìnlu plen come un scus, no à spietât un moment. Dopo cjapât pal copin e velu tirât sù di par tiere, jerin plui i patafs che svolavin che fueis di Ulîf sul cjaruç. Pâr fortune al veve tacât a plovi e cussì la aghe che colave e lavave vie ancje i bregons di puar Sergji che pâr tant che al cjoc si jere cagât intor.
di Nello Malisano


text:
mercoledì 28 novembre 2012
Doi metros
Agne Lene da un pôc di timp a no fâs che lamentâsi che e piert le viste, che e piert il gust, che e piert le voie, che e piert le sveltece di movisi e di capî ma che no à timp da pierdi a lamentâsi parcè che se no fâs cumó ce che e à da fâ nissun lu fasarà al so puest.
Le sô amie Gjildine, e dîs a di chei che vuelin scoltâle, che agne Lena da cuant che à fat le cincuantina i taca un mâl ogni matina e cumó a piert encja las vorêlas.
Cussí a scuen ripeti lis robis ancje trê o cuatri vôltis prime che e vedi capît. Biada femina, disse Gjildine, sperin che no tâchi ancje a lâ vie di cjâf.
A varès di lâ dal miedi che forsit il miedi i darà alc par udâla. Dome che a Agne Lene no i plâs di lâ dai miedis e alore le Gjildine, cun chê di fâsi cjapâ la pression e je lade dal miedi par domandâi ce che e podeve fâ pe sorditât di agne Lene. Il miedi i à dite che nol podeve fâ nuie cence viodile di persone ma i à dite di provâ a fâ come dal oculist cuant che si à da lei lis letaris che a son scritis sul mûr di chê altre bande de stanzie.
Alore îr, le Gjildine si é decidude. Rivade fûr di cjase e à provât a cridai pal barcon, ce che e faseve di bon da mangjâ, ma agne Lene no i à rispuindût.
- Joissus, poara femina, a no sint nencja il gno tucâ sul vêri!
Po e à provât a vierzi il puarton di cjase e di cridai vie pal coridôr le stesse domande. Ma cence vê nissune rispueste nancje li.
- Joissus mari, disse, a è deventada plui sorda di ce ch'o pensavi e plui vecja di ce ch'o crodevi!
Su le puarte de cusine, forsite che li e varès podût sintî:
- Bondi po Lena, ce fâtu da mangjâ vuê, po?
Ma nancje li agne Lene no si jere ni voltade ni i veve rispuindût.
Alore, pe cuinte volte da doi metros di distance i veve domandât:
- Bondi po Lena, ma ce dal osti stâtu fasint da mangjâ vuê po che nancje no tu cji voltas par rispuindi?
Li le rispueste i jere vignude subite e plene di stice:
- Ma, sint mo, Gjildina, a é bielzà la cuarta vôlta chi cj'al dîs e cj'al ripet: O fâs mignestra di fasois! Setu deventada sorda?
Cussí la Gjildina a sa ce ch'a à da dî al miedi. Doi metros. No di plui.
di Jaio Furlanâr
Etichetis: Contis, Gjenar ironic, Jaio Furlanâr
lunedì 19 novembre 2012
FUMATE A FEAGNE
E al leve indenant cussì par dute la gnot, cence polse, segnant cul dêt i cjamps bande Moruç.
Cussì cuant che e ven jù la fumate, pal borc di Feagne, a 'Sef i ven za inzirli.
E sucêt ogni volte, cun chel timp… un insium puntuâl come la fan e la sêt, che al rive e lu ten dismot, ancje se di so pari, in vite, nol veve mai vude pôre.
Al sa benissim 'Sef, ce che al varès di spostâ.
Il confin dal cjamp vieri, dilunc la rive, al è falât di trê o cuatri cumieris, une piçule robarie che il vieli, prin di saludâlu par il mont dai plui, i veve pandude cidin cidin, par che si viôt che si vergognave parfin de femine, di chê malefate.
Ma lui, che al veve cjapât in man ducj i cjamps, cumò – paron une vore plui atent a tignî di voli i metadiaris – no dome ju veve fats rindi, ma i secjave propit pierdi chei cuintâi di blave, ancje se vignûts dongje par un confin falât. Tant, la tiere di chê altre bande e jere di un puar beât che nol jere nancje bon di cjatâsi il nâs te muse… pues crodi se si inacuarzeve che il clap al jere rodolât di ca de grande agace.
Ma so pari, invezit, al someave jessisi inacuarzût benissim che ancjemò lu veve spostât.
E a nuie al jere coventât clamâ il plevan a benedî la cjase o lâ a durmî intune altre stanzie.
Ogni volte che e rivave la fumate, il sium al tornave, e la matine dopo 'Sef al someave un malât, cu la muse blancje e i voi segnâts.
Par fortune, si diseve, al sucêt dome inte stagjon dal umit, par che si no al varès vût il so cefâ a puartâle fûr. Ma chê sô maniere di frontâ i spirts de fumate, no podeve lâ indenant.
Al jere rivât un Otubar frêt, cuntune setemane intere di fum blanc che al cuvierzeve dut il paîs fintremai a rivâ tai curtîi e su lis muris dal cjistiel. E par dut chel timp 'Sef nol veve cuasi sierât i voi…
«Spostilu, ti ai dit! O tu ma la paiarâs, ancje se tu sês sanc dal gno sanc…»
E tal insium, cussì strac di no podê sveâsi, 'Sef i veve rispuindût, no si visave ce, ma si visave benissim di vêi mancjât di rispiet e ce che i veve dit so pari, cu la muse ruane, sot la barbe blancje.
«Ti vanzarà dome il bust e il cjâf…»
'Sef si jere sveât dome a chê menace, scaturît e in muel, ma di li indenant, lis gnots a jerin deventadis cuietis, no cate la fumate che no jere inmò lade vie.
Al veve fat ben a mancjai di creance al vieli, al pensave, ancje parcè, ce mal al podevie mai sucedi, inte vite di ogni dì, di lassâi dome il bust e il cjâf? Al bastave, dut câs, cuant che e sarès vignude la stagjon di bati, di stâ lontan de trebie e nol varès vût fastidis.
Ma si sbaliave.
Nancje un mês dopo, i jere rivade une cartuline.
Cun pocjis peraulis, secjis e precisis, lu clamavin in vuere.
di Raffaele Serafini
ispirade di une conte di paîs di Jessica Ziraldo
ispirade di une conte di paîs di Jessica Ziraldo
Etichetis: Contis, Gjenar fantastic, Gjenar storic, Raffaele Serafini
lunedì 12 novembre 2012
SCAMPANOTÂ
La idee i jere vignude cuant che al veve cjatade chê clâf, chel bocon di clâf lì, biel che al cirive di meti un pôc di ordin intai scansei de farie.
E jere la clâf dal tôr. Di cuant che al lave a scampanotâ.
Dit e fat.
Che lis cuardis no fossin plui lu saveve. Chês cuardis che a si rimpinavin sù, di fruts, ce gust! par fermâ la cjampane inviade. Cumò dut eletric. Lis cjampanis si sunilis di stant a bas, fracant un boton!
E vie lui su pes scjalis. Fin in cime. Fin in cime dal tor.
E velu che al tache a sunâ. Don, don, don, cu la cuarde curte, a man. A sunâ di muart. Cun passion. Come une volte, che a disevin che lui, Tunìn, la cjampane grande al saveve fâle cjacarâ.
Fin stuf, fin vonde al sune.
Tornât jù, al si sente su la piere grande in bande dal tor, jenfri il tor e la glesie.
E ducj a domandâ: cui isal muart? Cui isal muart? Cui stavial mâl?
Fin che a rivin fintromai li, a domandâi ancje a lui cui che al è muart, se al sa. E cui che al è lât a sunâ, là sù.
- O ai sunât jo - al rispunt lui. – Jo, o ai sunât.
- Ma parcè? Ma cui? Ma ce maniere?
Dut un murmui. Cualchidun ancje al si ponte un dêt sul zarneli e lu zire un tichinìn: nol sarà che Tunìn lì, puar, nol sarà che ...il cjâf...che nol sedi plui tant a plomp? A fuarce di scampanotâ cjampanis cumò i scampanotarà il sintiment, cui savê!
-Ma insumis! Si puedie savê cui che al è muart?
-Cesire – al rispuint Tunìn.
-Ma... ma Cesire... a son za vôt dîs che e je muarte, Diu i dei là che e je! Al è za stât il funerâl...
- Sì – al dîs Tunìn, come fevelant dome par sé, che lu scoltin o no – sì, al funerâl no vêso viodût cui che al jere a puartâle? Cui jerial? Cuatri becanots vistûts di neri, che nissun no ju cognòs, mai viodûts in paîs, nancje un amì, un cusin, un nevôt no sai! Nissun!
- Eeeh...,Tunìn... cumò...
- E chê altre dì al è nassût un vidiel li di Serfitut e nissun nol è vignût a clamâmi par judâ a tirâlu fûr, pazience se no mi clamin me, che o soi vieli, ma no àn clamât nissun! A doprin une machine, cumò, un fier, un osteon ce sajo jo, ancje par chel cumò! No coventin plui oms! E li de discjarie no viodêso damigjanis gnovis butadis vie? E i turclis inte ferace, no ju vêso viodûts?
- Sì, Tunìn, sì...Ma... cui isal muart?
- Ma no vês ancjemò capît? O soi muart jo!
di Laurin Zuan Nardin
Etichetis: Contis, Gjenar romantic, Gjenar sociâl, Laurin Zuan Nardin
lunedì 5 novembre 2012
La cjase
A Tite la none i veve dit di no vendi ni di butâ jù la cjase une volte che jê e fos muarte: je varès lassade in ereditât.
Une piçule cjasute di vecjis pieris di flum, cence cantine sot tiere ma cuntun pratic e biel camarin a nivel tiere. Un cjodut pai purcits, un cuatri strops di ort, une vît di clinto… un piçul paradîs.
Ma lui no…
Une volte crepade la vecje lui nol veve spietât che cualchi dì par demolî dut e in pôcs mês, fasintsi judâ di so cugnât moredôr e di trê braos operaris rumens, al veve tirât sù une biele vile, un fortilizi cun ducj i COMFORTS.
E ben doi profonts garages pal so SUV e pe Smart de sô femine.
Dopo di un prin otubar avonde seren e cjalt i varis Bernacca a proviodevin pai ultins dîs dal mês grandis ploiis ma Tite nol jere par nie preocupât te sô fuartece… se mai al ves tignût la stamberghe di prime al varès scugnût meti vacinelis a lis primis gotis… E cussì, la vilie dai Sants, ancje se al veve montanât dute la gnot e su Italia 1 a vevin dit che “l’Isonzo ha allagato Pordenone”, lui distès al pensà di jessi, pûr no vint di scugnî lâ a vore ta chê maladete dì. Al le jù intal interât par tirâ fûr il so machinon cjolt cul leasing. Apene vierte la puartute dal garage une grande masse di aghe lu invistì. Prime di murî inneât Tite al pensà che la none e veve vût reson: se lui al ves tignût chê cjase come che e jere… di sigûr nol varès fat chê brute fin!
Une volte crepade la vecje lui nol veve spietât che cualchi dì par demolî dut e in pôcs mês, fasintsi judâ di so cugnât moredôr e di trê braos operaris rumens, al veve tirât sù une biele vile, un fortilizi cun ducj i COMFORTS.
E ben doi profonts garages pal so SUV e pe Smart de sô femine.
Dopo di un prin otubar avonde seren e cjalt i varis Bernacca a proviodevin pai ultins dîs dal mês grandis ploiis ma Tite nol jere par nie preocupât te sô fuartece… se mai al ves tignût la stamberghe di prime al varès scugnût meti vacinelis a lis primis gotis… E cussì, la vilie dai Sants, ancje se al veve montanât dute la gnot e su Italia 1 a vevin dit che “l’Isonzo ha allagato Pordenone”, lui distès al pensà di jessi, pûr no vint di scugnî lâ a vore ta chê maladete dì. Al le jù intal interât par tirâ fûr il so machinon cjolt cul leasing. Apene vierte la puartute dal garage une grande masse di aghe lu invistì. Prime di murî inneât Tite al pensà che la none e veve vût reson: se lui al ves tignût chê cjase come che e jere… di sigûr nol varès fat chê brute fin!
di Checo Tam
Etichetis: Checo Tam, Contis, Gjenar di orôr, Gjenar neri
mercoledì 24 ottobre 2012
Zuan
Zuan, finît il so contrat di lavôr, al tornà a cjase, intal so paîs in Friûl. Al cjatâ lavôr intune fonderie a pene fûr di Udin. Cun chel franc che al metè vie cul so lavôr in Afriche, al rivà a tirâ sù cuatri mûrs, su chel biel toc di tiere che i lassà puâr so pari. E cul aiût de sô int e dai siei amîs al rivà a viodi la sô biele cjase finide.
Ogni volte che Zuan al vè un pôc di timp al jere li a lavorâ in chel zardinut denant de cjase o inte vigne. Al vè plantât ancje cuatri plantis di pomârs, dôs di miluçs, un ciespâr e un cjariesâr che, cul timp e cu la bontât dal teren, al jere vignût cussì grant, che lis ramis a jerin ladis parsore de rêt, fintremai fûr dal so confin. In chel an il cjariesâr al jere sfodrât di cjariesis, bielis e rossis e no 'nd jere une che vês dentri un vier.
A Catine, cussì si clamave la femine di Zuan, un dì che la frute e jere cjase di scuele, i vignì la pensade di fâsi judâ a tirâ jù lis cjariesis. A verin jemplât scuasit dôs bielis borsis cuant che Brune, cun chê di cjapâ lis cjariesis intune rame parsore de rêt, e slungjà une man e in chel lamp i sbrissà il pît. Je e cirì di cjapâsi intun ram cun chê altre man, ma chel si crevà e je e colà jù di un plomp. Il destin al volè fâle colâ propit parsore dal palut che al tignive sù la rêt. Si sintì un urli disuman, daspò dut un sgaretâ di mans e di pîts. Sô mari e deventave mate. E vosave aiût cun dut il flât che e rivave a burî fûr. Intant e cirive di alçâ la frute par tirâle fûr di chel palut, jentrât fin a tocjâi il cûr. Cuant che al rivà Vigjut, che al lavorave intal cjamp li dongje, la frute e veve bielzà dât l'ultin suspîr. Chê anime inocente e jere aromai in paradîs.
Zuan, fate la ultime curve de strade, rivât in viste de sô cjase, al vè bielzà capît cetant grande che e jere la disgracie che i vè capitade, dome cul viodi dutis chês machinis fermis denant de sô cjase e chel trop di int li dulintor.
Cuant che al rivà, nissun al olsà a lâi dongje. Al rivà a viodi la frute juste un moment. Daspò, un flum di lagrimis i fuscà i voi. La sô femine, ciulant "E je colpe mê, e je colpe mê, perdonimi"si butà intai siei braçs e lu tignì strent strent. Dûrs in chel abraçament, si strissinarin in cjase intal tinel.
Ogni volte che Zuan al vè un pôc di timp al jere li a lavorâ in chel zardinut denant de cjase o inte vigne. Al vè plantât ancje cuatri plantis di pomârs, dôs di miluçs, un ciespâr e un cjariesâr che, cul timp e cu la bontât dal teren, al jere vignût cussì grant, che lis ramis a jerin ladis parsore de rêt, fintremai fûr dal so confin. In chel an il cjariesâr al jere sfodrât di cjariesis, bielis e rossis e no 'nd jere une che vês dentri un vier.
A Catine, cussì si clamave la femine di Zuan, un dì che la frute e jere cjase di scuele, i vignì la pensade di fâsi judâ a tirâ jù lis cjariesis. A verin jemplât scuasit dôs bielis borsis cuant che Brune, cun chê di cjapâ lis cjariesis intune rame parsore de rêt, e slungjà une man e in chel lamp i sbrissà il pît. Je e cirì di cjapâsi intun ram cun chê altre man, ma chel si crevà e je e colà jù di un plomp. Il destin al volè fâle colâ propit parsore dal palut che al tignive sù la rêt. Si sintì un urli disuman, daspò dut un sgaretâ di mans e di pîts. Sô mari e deventave mate. E vosave aiût cun dut il flât che e rivave a burî fûr. Intant e cirive di alçâ la frute par tirâle fûr di chel palut, jentrât fin a tocjâi il cûr. Cuant che al rivà Vigjut, che al lavorave intal cjamp li dongje, la frute e veve bielzà dât l'ultin suspîr. Chê anime inocente e jere aromai in paradîs.
Zuan, fate la ultime curve de strade, rivât in viste de sô cjase, al vè bielzà capît cetant grande che e jere la disgracie che i vè capitade, dome cul viodi dutis chês machinis fermis denant de sô cjase e chel trop di int li dulintor.
Cuant che al rivà, nissun al olsà a lâi dongje. Al rivà a viodi la frute juste un moment. Daspò, un flum di lagrimis i fuscà i voi. La sô femine, ciulant "E je colpe mê, e je colpe mê, perdonimi"si butà intai siei braçs e lu tignì strent strent. Dûrs in chel abraçament, si strissinarin in cjase intal tinel.
di Plume di Ingjustri
Etichetis: Contis, Gjenar romantic, Gjenar storic, Plume di Ingjustri
lunedì 15 ottobre 2012
La fantate dal poç
«No tu starâs mica tornant tal poç?»
«Ah, ma stoi vie pôc. Soi cjase prin di cene».
«Ma ce vâstu a fâ? Si puedial savê?»
Laurinç al veve lassât une svintulade di pagjinis par aiar e al jere corût fûr di cjase, di buride, montant su la biciclete prin che sô mari a podès rimbecâi, disintji magari che, dut câs, di cuant che e jere tacade l'Istât al leieve simpri il stes libri.
Nol podevial lâ ator par sagris, come ducj chei de sô etât? e pensave. I vevin pûr comprât il motorin!
Ma subite si jere pierdude intes cjamesis di sopressâ e inte scjate dai fruçons, par impanâ lis rosis dai cocins, e il fi, a chê ore, al jere bielzà in spiete, sul ôr di ciment de canalete, tal poç di irigazion numar 22 di Sante Marie.
Nol sarès tornât par ore di cene, nol sucedeve mai.
Al zuiave di tant in tant cu l'aghe glaçade, sburtantle fin a sclipignâsi il comedon, e la spietave.
Jê si faseve viodi tor il bonâ dal soreli, parcè che e veve pôre che la viodessin, li cun lui, e par che i devin fastidi i rumôrs, tant che plui di cualchi volte, al rivâ di un tratôr, la veve viodude scjapâ e platâsi cuissà in dulà, lassantlu di bessôl, strafont e mortificât.
Le veve cognossude l'an prime, une sere che si jere fermât a bevi intal poç di Gjalarian. Robis che no i vignìs un colp a viodile li, denant dai voi, intal clopâ de aghe. Dopo di chê volte si jerin cjatâts cuasi ogni sere, fintremai che il cjalt al jere sparît, e cun lui l'aghe par bagnâ i cjamps. Laurinç la veve tornade a cjatâ dome l'an dopo, intun altri poç, parcè che aromai cuasi ducj a vignivin sierâts, jessint che si bagnave soredut a ploie, e no plui a scoriment.
Ancje chê sere al jere li, a spietâle, ma no jere une dì come chês altris.
Al veve decidût: la varès bussade!
Ce i volevie? A jerin li, un dongje chel altri, jê poiade cui comedons su la canalete e i lavris blancjissims a une cuarte dai soi. Cussì al veve copât la timidece e al veve slungjât il cuel…
Jê, la piçule fade di poç, tal imprin e veve rispuindût… Ma dopo cuissà, forsit une vergogne platade, un rumôr lontan, la cussience di un alc che nol veve divignince, la vevin scjassade fin te code; e jere saltade fûr de aghe, cun rivocs e sclipignadis, il cuarp blanc, i cjavei tant che madracs e la piel smavide e stralusint, di podê viodi parfin i vues. In doi colps di pine e jere lade sot e sparide jù, dentri dal poç, lassantsi daûr un troi di bufulis.
Laurinç, inmagât, al jere restât li a disgotâsi, cjareçantsi i lavris come un tesaur di difindi.
Par vuê, chê creature no sarès plui tornade dongje, lu saveve.
Ma doman… Doman cuissà…
di Raffaele Serafini
Etichetis: Contis, Gjenar fantastic, Gjenar sociâl, Raffaele Serafini
lunedì 8 ottobre 2012
Nostalgjiis di un figâr
www.vuestrifigâr.clickpinsir
Cjars amîs,
A mi plâs pensâ di jessi stât puartât dal vint o colât dal bec di un mierli une dì di caligo, chi tal cjanton dal curtîl tra il mûr de stale e la fereade a confin. Tor il mil nûf cent la mê vite e je sburtade fûr da un grignelut, a si è svilupade sflandorose cence mancjâ a lis cunvignis des stagjons.
O ai catalogât plui o mancul cent agns di storiis da lis fameis vivudis in cheste cjase.
Nuie al e lât pierdût.
Voaltris canais, a jeris la mê gjonde, a son passâts tancj agns, di cuant ancjemò fruts i veis lassât cheste cjase par lâ vie pal mont.
Jo o jeri la vuestre scjale par lâ sù in cîl. Tu unic mascli in fra mieç trê frutis, tu ti rimpinavis sui miei ramaçs par rivâ sul cuviert dal toblât a cjantâ a plene vôs dentri di une grande plere lis cjançons di Mina e Celentano. Voaltris frutis ogni une su la sô ramascje a niçulâsi. Mi vegnin ancjemò i sgrisui al pinsîr di cuant che une e je colade cun dut il ramaç, su lis plantis di lidric, e la mame e je corude a tirâle fûr dal fueam e dai fîcs in marmelade. Nuie mâl, dome une bote tal cûl e il vistît dut tacolât. No tu stevis in te piel a fuarce di ridi.
Ce biei ricuarts! Nissun a ju à rimplaçâts.
La ultime Istât seis vignûts in visite a cheste dimore viere, o ai cucât i vuestris sintiments, la nostalgjie di moments passâts in chest curtîl cumò desert cence nancje un cjan o un cocodâ di gjaline o un mierli a becotâ chei doi fîcs imbalsamâts dal soreli di Avost.
Mi veis cjalât a dilunc, lagrimis cidinis a colavin su lis vuestris musis grispadis. Lis mês fueis, coladis prime de Sierade a fasevin un tapêt zâl sot i vuestris pîts.
I varès volût cjapâus ducj tai miei ramaçs come une volte e platâus cuintri il gno biel fueam vert, donâus lis mês pomis dolcis, magari cussì no.
La vuestre vignude mi à regalât ancjemò un an di vite, cumò al è rivât il moment dai salûts.
Us lassi il gno testament spirituâl, lis clâfs di jentrade lis cognossis.
Al vuestri clickpinsîr si spalanche la barconete e ta un marilamp a comparissin imagjinis e sunôrs
da lis bielis zornadis passadis a zuiâ tal gno grim.
Mandi a ducj par simpri,
il vuestri figâr
di O.Zete
Etichetis: Contis, Gjenar fantasience, Gjenar romantic, O. Zete
lunedì 1 ottobre 2012
Camilo
Camilo al olmà a Zuan come so “alter ego”. Tra lôr si instalà une afinitât eletive, stabile e salde. Lis esigjencis dal prin a jerin palesis: rispiet sul mangjâ, sui zûcs e cuant altri. Si svagâve cuntune piçule balute di gome, se al viodeve che Zuan al polsave, je presentave stiçantlu e menantlu pal boro, cence par altri desisti al pretindeve dîsi: - sù, anin, divertissiti!!
A Zuan i pareve che consintintlu al pierdeve autoritât, ma planc planc al rivà al pont di spietâ chel passetimp, cussient di jessi stât sielt. Camilo al praticave une francje sutilece persuasive, al voleve educâlu a mût so. A buinorone si plantave devant de cjase dal amì, al çuculave di mil manieris, fintremai otignî rispueste. Zuan, che za al jere sveât, si domandave se chê sô svearole e fos par spietâlu.
Camilo al decideve cuant menâlu a spas, si presentave suplicant e autorevul e cjalantlu dret tai voi, cun certosine pazience al otignive ce che al voleve. Zuan al veve dome di lâi daur. Lui, di bon pas e sigûr, al cjapave la stradele che menave disore dal borc, si plaçave parmìs une bancje e lu invidave a sentâsi, a gjoldisi la bielece dal lâc.
Une buinore, Camilo al jere come simpri devant de puarte de cjamare, viodintle in sfrese al dubità, po al jentrà e al cjatà Zuan tal jet, si svicinà ma l’amì no si movè. Di buride al jessì, tornant cul miedi de aziende. Nissune fuarce lu movè de stanzie dal amì, vigjil lu compagnave. Nancje te convalessence lu lassà. Però une dì al tornà cu la balute, aes cjaminadis e a dut il rest. Chescj ategjaments a jerin calâts in profonditât te psiche e te gratitudin di Zuan, che si sintive debitôr cun lui.
Camilo, al veve nulît la solitudin di cheste persone, che cence famee al jere disprivât di afiets prossims, par chest lu veve sielt, ufrintji e domandantji compagnie. No mediarin peraulis su chel dâ e ricevi, dut al avignìve cun mots e cjaladis. Par Zuan e jere une concuiste il sei rivât cul timp a capî e a valorâ dutis chestis premuris , e dut il continui domandâ di Camilo che si espressave a traviers des sôs vuacadis.
di Galliano di Buenos Aires
Etichetis: Contis, Galliano di Buenos Aires, Gjenar romantic
venerdì 28 settembre 2012
I medaiâts
Intun paîs dulà che son muarts 18 milions di civîls e plui di 8 milions di soldâts, a si conte almancul un parint muart par famee.
Alore no si dismentee.
Ae sfilade anuâl de vitorie al é come se tornassin de vuere ogni an. Cualchidun ur da flôrs, altris une butilie, cjicolatins, compliments, batimans... Ma al é vêr che chei che restin no son plui che cualchi cent sul milion e vot cent mil medaiâts.
Cussí, de perestroiche in ca, lis medais dai veterans si cjatin fintremai sul marcjât di Berlin. Chei che lis àn butadis vie di rabie o dadis vie di cûr sot une sbornie a no si sa e chei che lis comprin inmò di mancul.
Par lui, il ricuart di ce che i an costât, al è simpri plui fuart che le sô misare pension e lis sôs medais no lis darès vie nancje par dut l'aur des medais olimpichis.
Siché al veve lassât lis olimpiadis ae TV e al jere lât a vierzi le puarte a di chel ch'al sunave il campanel.
O lis medais o le piel! I veve businât chel pontantgji il curtìs sot dal barbuç.
Al so prin no a i jere rivât le prime curtissade che al veve parât cul baston, po le seconde le veve deviade cul braç, le tierce le veve cjapade tal cûl par salvà le panze, le cuarte cun nuie ma al veve tacât a lâ indaûr par che il curtìs nol jentri masse te so mâgre cjar.
Rivât te cusine, lì nol podeve plui lâ indaûr. S'al jere il decim colp a i veve di vê tocjât il cûr o il palmon e al varès vût di colâ, ma nol colave e tant ch'al cirive di parâ il prossim colp, al jere rivât a tirâ fûr da un cassetin daûr di lui il so plui grant curtis par impirâlu te panze di chel bandît. E chel al jere colât al so puest.
Alore si jere sentât par tiere cuintri il mûr par sei sigûr ch'al sedi muart prime di clamâ le pulizie. Il procuratôr a pene rivât lu veve incolpât di omicidi par vie che al veve smisurât il colp par difindisi. Ma ce impuartavial a lui? Le macje dal so sanc a si jere zontade cul sanc dal bandît intune poce rosse colorade dai fucs de cerimonie olimpiche. I zoucs di Londre a finivin li e a podevin dâ une medae ancje a chel sassin, no i impuartave plui nuie. Ce jerino lis 46 medais vuadagnadis dai merecans a zuiâ cuintri chês ch'al veve salvât lui a cost di crepâ?
Po mandi mari Russie, al jere svignût.
Cumò cualchidun i ten le man e i cjale forsit chê lagrime che i sponte sot dai vôi sierâts. Al à l'amâr tal cûr ma al é content. Ancje s'al mûr.
Alore no si dismentee.
Ae sfilade anuâl de vitorie al é come se tornassin de vuere ogni an. Cualchidun ur da flôrs, altris une butilie, cjicolatins, compliments, batimans... Ma al é vêr che chei che restin no son plui che cualchi cent sul milion e vot cent mil medaiâts.
Cussí, de perestroiche in ca, lis medais dai veterans si cjatin fintremai sul marcjât di Berlin. Chei che lis àn butadis vie di rabie o dadis vie di cûr sot une sbornie a no si sa e chei che lis comprin inmò di mancul.
Par lui, il ricuart di ce che i an costât, al è simpri plui fuart che le sô misare pension e lis sôs medais no lis darès vie nancje par dut l'aur des medais olimpichis.
Siché al veve lassât lis olimpiadis ae TV e al jere lât a vierzi le puarte a di chel ch'al sunave il campanel.
O lis medais o le piel! I veve businât chel pontantgji il curtìs sot dal barbuç.
Al so prin no a i jere rivât le prime curtissade che al veve parât cul baston, po le seconde le veve deviade cul braç, le tierce le veve cjapade tal cûl par salvà le panze, le cuarte cun nuie ma al veve tacât a lâ indaûr par che il curtìs nol jentri masse te so mâgre cjar.
Rivât te cusine, lì nol podeve plui lâ indaûr. S'al jere il decim colp a i veve di vê tocjât il cûr o il palmon e al varès vût di colâ, ma nol colave e tant ch'al cirive di parâ il prossim colp, al jere rivât a tirâ fûr da un cassetin daûr di lui il so plui grant curtis par impirâlu te panze di chel bandît. E chel al jere colât al so puest.
Alore si jere sentât par tiere cuintri il mûr par sei sigûr ch'al sedi muart prime di clamâ le pulizie. Il procuratôr a pene rivât lu veve incolpât di omicidi par vie che al veve smisurât il colp par difindisi. Ma ce impuartavial a lui? Le macje dal so sanc a si jere zontade cul sanc dal bandît intune poce rosse colorade dai fucs de cerimonie olimpiche. I zoucs di Londre a finivin li e a podevin dâ une medae ancje a chel sassin, no i impuartave plui nuie. Ce jerino lis 46 medais vuadagnadis dai merecans a zuiâ cuintri chês ch'al veve salvât lui a cost di crepâ?
Po mandi mari Russie, al jere svignût.
Cumò cualchidun i ten le man e i cjale forsit chê lagrime che i sponte sot dai vôi sierâts. Al à l'amâr tal cûr ma al é content. Ancje s'al mûr.
di Jaio Furlanâr
Etichetis: Contis, Gjenar romantic, Gjenar sociâl, Jaio Furlanâr
Iscriviti a: Coments al post (Atom)


text:
Il guvier galês al è presentât un gnûf
plan di politiche linguistiche. Al centri de strategjie dal esecutîf a son lis
azions par sburtâ i galês a doprâ la lôr lenghe inte vite di ogni dì, dentri de
famee, sul lavôr e intai rapuarts sociâi. Tra i obietîfs che il plan al vûl
otignî al è chel di incressi lis ocasions pal ûs cuotidian de lenghe, par
esempli cul potenziâ la sô presince intes rêts di comunicazion sociâl, ma ancje
cul sostignî ancje lis personis che no àn une competence plene de lenghe e cul
sburtâ i gjenitôrs a fevelâ ai lôr fîs par galês. L’Ufici pe lenghe galese al è
stât sostituît di un comissari pe lenghe che al à il podê di fâ doprâ la lenghe
no dome tai uficis publics, ma ancje tes compagniis a capitâl public e ta chês
che a garantissin servizis di utilitât publiche. Ancje i gjestôrs telefonics e
lis bancjis a saran sburtâts a ufrî i lôr servizis par galês. Lis reazions dai
partîts a chest plan a son stadis avonde positivis, ma la Societât pe Lenghe
Galese (Cymdeithas yr Iaith Gymraeg) e à comentât che par che il plan al
deventi realtât al à di jessi compagnât sei de volontât politiche, sei di
risorsis suficientis.
Font: BBC, 01/03/12


text:
dimarts, de desembre 19, 2006
Nadâl al è ca
Si o ai finût di studiâ come un mat. I risultâts a son ancje rivâts, doi vôts medios, 22 e 25, no ai trop di lamentâmi. Doman o torni sù, e viodarin par un 10 dîs di stacâ di dut che mal nol fâs. Cuissà ce che nus puartarà il 2007. Mi samee îr che al jere il 2000 e il millenium bug. Usgnot o vuei lâ a bevi alc fûr par saludâ un pôcs di amîs e festegjâ. Cumò o stin viodint ancje par lâ a Gjinevre a viodi il salon des machinis a Març. al à di jessi biel. No come ca che al è plen di cojons che a vegnin dome a cjalâ lis feminis crotis. In chest moment pe strade al è un rumoron che a zuin Bologna-Juve. Stadio plen. cun chel che coste... Bon sperin che chestis fiestis a partedin alc di bon in ducj i cjamps, studi e privât. Forsit plui in chest ultin.
Zontât di Andri a lis 12:29
Etichetis: seradis, universitât
Subscriure's a: Comentaris del missatge (Atom)


text:
di Lurin Zuan Nardin
Sfodrât
il cîl di stelis, chê gnot,
Palide la comete si pierdeve intun mâr lusint.
Jenfri scûr e aur
Le ai judade jo a cirîsi il troi
Par il so lâ e lâ….
Mi à domandât alore
Se o vevi peraulis di lassâi
Che lis lein
I umign di cuant che e tornarà chenti
-ce sono mil agns e mil?-
Cu la man che e mi trimave o ai picjât, alore,
Su la sô code
Il libri des mês oris,
Tenlu tu, comete,
Che jo, che nô, ca jù, o sin piçui, no
Come te, comete,
Che tu vas vie,
Viers l’univiers
Di velût.
tratta da PRIME DAL NUIE,
2005 © Laurino Giovanni Nardin e Soldalissi culturâl Tormilaghis.
Fofe di lûs clipe la nature covade intai miei braçs tant che une frutine mi vai su la spale no sta lassâmi no sta lassâmi
No sta tarabossâti drenti inte lane e intal corean reste cun me no sta sierâmi fûr
di chei modons grues e di chê puarte frede ti cuvierç jo cu la mê cjarece di rosade no sta tradîmi
cul linçûl.
E la gnot, prime di lâ a durmî, mi cibiscje no tu mi vuelis vonde ben tu doman tu cjarinarâs
la dì tu ti dismentearâs di me.
Viodêso, cumò, parcè che o scrîf poesiis parvie di chestis amantis che o scuen dâur rispuestis
che lôr sì che mi capissin e ancje mi perdonin cheste vôs cussì puare cheste piel cussì spaurose.
tratta da IL disCORI DAL TIMP,
2008 © Laurino Giovanni Nardin e Soldalissi culturâl Tormilaghis.
2008 © Laurino Giovanni Nardin e Soldalissi culturâl Tormilaghis.
1. LA POESIE
2. …DES VRAIS DIEUX QUE LES POÈTES
3. L’ ANIME DAL POETE
4. AMANTIS
5. CHÊ UNE
6. CONFESSION
7. LA MISURE DAL AMÔR
8. I ZARDINS DAL PÉYROU
9. LA CREAZION
10. LAZAR
11. NON SEQUITUR
12. FUEE ULTIME
13. CHE O NASSEVIN INTE TIERE
14. MENEON
15. AGNE TINE
16. GIULIANO
17. IL PRIN ORLOI
18. UN SPRIÇ DI BLANC E I VIEI DI TROIE
19. PROVIS
20. NOSTALGJIE
21. TORNÂ
22. LA STRADE DAL PARADÎS
23. MARI MÂR
24. MELODIE
25. DAL DÛR VAÎ
26. IL disCORI DAL TIMP
27. I VOI DE LUNE
28. NOETOE ΆAΓOE
29. INCLAUDADE LUNE
30. FRADI SORELI
31. LA LAME
32. FUGIT INTEREA
33. CUANT CHE I SPIEI
34. IL SCÛR DE PÔRE
35. NUNC PATET
36. ULTIMA LINEA RERUM
2005 © Laurino Giovanni Nardin e Soldalissi culturâl Tormilaghis.
1. POESIE
2. PREIERE
3. NON SIC
4. AGHE
5. CUISSÀ CHE IL MÂR NOL SEDI FEMINE
6. IL CJARADÔR
7. FEMINE ULTIME
8. UN OM
9. MARTINE
10. ATILE
11. CJASTINIS E VIN GNÛF
12. CRISANTEMS
13. QUIA PULVIS SUM
14. LIS FEMINIS
15. PRIME DAL NUIE
16. NO COME TE, COMETE
17. IL GRIM CJALT DES STELIS
18. FEMINE DI PIERE
19. AILLEURS, BIEN LOIN D’ICI!
20. BLANCJE
21. FEMINE, ANIME, EVE
22. VUERE 1
23. VUERE 2
24. VUERE 3
25. VUERE 4


text:
Sardegne: azion dai indipendentiscj cuintri des scovacis talianis
La setemane stade une gnove spedizion di scovacis campanis e je stade puartade in Sardegne. Ancjemò une volte, come che al jere sucedût in Zenâr, si à vude une mobilitazion dai partîts indipendentiscj de Sardegne che le viodin come une dimostrazion de sotanance de isule ai interès talians. In chê volte, cul guvier talian in man al centri çampe, la proteste e jere stade cjavalgjade ancje dai rapresentants isolans dal centri diestre, che cheste volte, invezit, no si son fats viodi. A cui che ju acuse di no jessi solidaris, i indipendentiscj sarts a rispuindin che la solidarietât che si domande ae Sardegne e je simpri a sens unic, viodût che il stât talian, par esempli, al dîs simpri di no cuant che i si domande di meti man aes servitûts militârs che a pesin su la isule e su la sô int. A chest proposit, i rapresentants di iRS (indipendèntzia Repùbrica de Sardigna) a domandin almancul un segnâl di ecuitât cu la sospension par doi agns des esercitazions militârs in Sardegne, là che si sperimentin ogni sorte di armis ancje chês al urani impuarît. Cussì, ai 29 di Mai, cuant che e je rivade une gnove nâf di scovacis de Campanie, Sardigna Natzione Indipendentzia e à metût sù un presidi alì dal puart, ma cence rivâ a blocâ plui di tant i camions cui refudums. A son stâts però i militants di iRS che a àn rivât a sghindâ ducj i controi des fuarcis di polizie e a blocâ par oris i camions dilunc de strade che e mene al incinisadôr. La strade e je stade liberade dome daspò che l’assessôr regjonâl pal ambient, fat rivâ di pueste sul lûc dal bloc, al à garantît l’impegn de Regjon cuintri des servitûts militârs.


text:
Intai
ultins agns la isule di Man e je al centri di une rinassince nazionâl
che e à puartât a di un sflorî di ativitâts par tornâ a
scuvierzi la culture e la identitât origjinâl di cheste dipendence
de corone britaniche logade juste intal mieç dal Mâr de Irlande. Ta
cheste suaze si son svilupâts percors educatîfs, dentri e fûr des
scuelis, par studiâ la lenghe proprie di cheste comunitât, une
lenghe celtiche imparintade cul irlandês e cul gaelic scozês che e
jere aromai sul pont di disparî. Cumò però si vûl dâi un sburt
ancje ae cognossince de storie di Man e par chest si à a pene lançât
une aplicazion pensade massime pai students des scuelis secondariis,
ma che e pues tornâ buine par ducj, là che si fâs cognossi la
storie de isule ancje cul jutori di videos e di induvinins. La app,
svilupade dal Comitât pe radiodifusion gaeliche e di une fondazion
privade, e je gratuite e si pues doprâle sei su computer che sui
dispositîfs informatics mobii.
Font:
BBC,
26/01/15


text: La associazion "Gorizia riscopre l'agricoltura sociale e solidale" e organize inte zornade di sabide al 1n di Otubar 2016 une interessante manifestazion di informazion par adults e di divertiment pai plui piçui sul teme de agriculture e alimentazion sostignibil. Scomençant des dîs di matine, di fat, dilunc de vie Merici a Gurize, i partecipants a podaran confrontâ lis lôr ideis sui orts sociâi, cognossi lis esperiencis dai Grups di Acuist Solidari dal teritori isontin o pûr informâsi su come comprâ e mangjâ i foncs comestibii. I fruts a podaran zuiâ cui laboratoris "Ort in butilie e sâi aes jerbis" e "Piturìn i claps". Vie pe zornade al sarà viert un barachin gjestît diretementri de associazion. Par altris informazions: 0481 33874.


text:
Siene
Siene e je une citât di scuasit 54.000 abitants, cjâf lûc de provincie omonime, logade in te regjon Toscane. Il centri storic de citât al è stât declarât dal Unesco patrimoni de umanitât.
Tabele dai contignûts
Storie[cambie | modifiche il codiç]
Siene e fo fondade sicu colonie romane te etât dal imperadôr August.
De prime metât dal XII secul, Siene e aumente la sô impuartance, soredut tal ambit economic: la citât si cjatave al centri di viis fondamentâls di comunicazion, e i bogns rapuarts cul Stât de Glesie a permeterin la cressite de ativitât bancjarie.
Istituzions[cambie | modifiche il codiç]
La Universitât di Siene e fo fondade tal 1240, la seconde plui antighe in dute Italie.
Monuments[cambie | modifiche il codiç]
- Place dal Cjamp, cul palaç comunâl e la Torate dal Mangia
- Domo di Siene
Pali[cambie | modifiche il codiç]
La citât e je cognossude tal mont in particolâr par il pali, une corse di cjavai montât "a pêl" che si ten ogni an ai 2 di Lui e ai 16 di Avost.
Contradis[cambie | modifiche il codiç]
- Acuile (Aquila)
- Cai (Chiocciola)
- Cape (Nicchio)
- Copasse (Tartuca)
- Çus (Civetta)
- Dragon (Drago)
- Leocuar (Leocorno)
- Love (Lupa)
- Ocje (Oca)
- Onde (Onda)
- Pantere (Pantera)
- Riç (Istrice)
- Ruie (Bruco)
- Selve (Selva)
- Torate (Torre)
- Valdimonton (Valdimontone)
- Zirafe (Giraffa)


text:
Gales: si slargje l’ûs public dal galês
In gracie dal gnûfs plans di politiche linguistiche, l’ûs dal galês al è daûr a cressi intal setôr public. A dîlu a son i risultâts di une inchieste indipendente puartade indenant dal Centri pes Ricercjis Europeanis dal Gales su comission dal Ufici pe lenghe galese (Bwrdd yr Iaith Gymraeg – Welsh Language Board). La ricercje e à cjapât dentri sîs citâts – Amlwch, Bangor, Rhuthin, Machynlleth, Cardigan e Ammanford – là che si à controlât la presince di segnaletiche, materiâl informatîf, modui e pagjinis web par galês, ma ancje la lenghe che i dipendents dai uficis publics a dopravin par rispuindi ai utents che a vevin denant o che a telefonavin. Par puartâ indenant il studi i ricercjadôrs si son presentâts come utents normâi. Il risultât al è che il 73% dai servizis dipendents dal guvier e il 69% di chei des aministrazions locâls a son disponibii par galês o in forme bilengâl. Une vore sodisfat par chescj risultâts si à declarât il president dal Ufici pe lenghe galese, Meirion Prys Jones, che al à ancje ricuardât cemût che tai ultins cinc agns i plans di politiche linguistiche intai uficis publics a sedin dopleâts. Plui dificile la situazion intal setôr privât, là che al reste inmò tant ce fâ par incressi l’ûs de lenghe galese.
(Font: Welsh Language Board, 02/08/07)


text:
Ancje la Plataforma per la Llengua si à mote par poiâ la bataie des associazions par che su la segnaletiche autostradâl de Catalogne a sedin metûts par catalan ancje i nons des citâts de Catalogne Nord (intal stât francês). Cun di fat, in dì di vuê, chescj toponims a son metûts inte forme francese. La legjislazion catalane e previôt che su la segnaletiche stradâl logade tal so teritori ducj i toponims che a àn une forme tradizionâl par catalan a àn di jessi metûts ta cheste lenghe. Fin cumò, dut câs, il stât spagnûl nol à proviodût a cambiâ i segnâi stradâi contestâts par vie che la leç statâl e dîs che si à di doprâ simpri la forme uficiâl dal non e, dal moment che intal stât francês si ricognòs tant che uficiâl dome la forme francese dai nons, i segnâi stradâi a doprin dome cheste forme e no chê tradizionâl catalane. Daspò des ultimis protestis, lis autoritâts che a àn in gjestion lis stradis là che e je presinte la segnaletiche contestade a àn fat savê che a domandaran a Madrid di intervignî par mudâ la situazion. Il probleme, dut câs, nol rivuarde dome i toponims de Catalogne Nord, che a son par francês, ma ancje chei des localitâts de Franja de Ponent (che e je intal Aragon) che a son dome par castilian.
Font: El Punt, 24/01/10


text:
Ai 28 di Març si è davuelte a Kemper / Quimper la assemblee gjenerâl dal Ufici de Lenghe Bretone (Ofis ar Brezhoneg) cu la partecipazion ancje dal president dal Consei regjonâl de Bretagne, Jean-Yves Le Drian, e dal conseîr regjonâl pe politiche linguistiche, Jean-Pierre Thomin. Intant de riunion Le Drian al à comunicât in maniere uficiâl il vôt positîf dal Consei regjonâl pe trasformazion dal Ufici tune struture publiche di cooperazion culturâl che si clamarà Ofis Publik ar Brezhoneg. Cun chest passaç si va a garantî al Ufici une stabilitât di struture e di finanziaments che i permetaran di puartâ indenant lis sôs ativitâts cun plui fuarce. Il president dal Consei regjonâl al à ancje confermât la creazion di 40 borsis di studi par cui che si iscrivarà ai masters di breton cun chê di deventâ professôr intai istitûts scolastics bilengâi. La presidente dal Ufici, Lena Louarn, e à invezit fat il pont su lis ativitâts davueltis vie pal 2008 e su chês in program par chest an.
Font: Ofis ar brezhoneg, 29/03/09